GA Iris Oifigiúil an Aontais Eorpaigh 1

RIALACHÁN (AE) Uimh. 508/2014 Ó PHARLAIMINT NA hEORPA AGUS ÓN gCOMHAIRLE

an 15 Bealtaine 2014

maidir leis an gCiste Eorpach Muirí agus Iascaigh agus lena n-aisghairtear Rialachán (CE) 2328/2003 ón gComhairle, Rialachán (CE) Uimh. 861/2006 ón gComhairle, Rialachán (CE) Uimh. 1198/2006 ón gComhairle, Rialachán (CE) Uimh. 791/2007 ón gComhairle agus Rialachán (AE) Uimh. 1255/2011 ó Pharlaimint na hEorpa agus ón gComhairle

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42, Airteagal 43(2), Airteagal 91(1), Airteagal 100(2), Airteagal 173(3), Airteagal 175 agus Airteagal 188, Airteagal 192(1), Airteagal 194(2), Airteagal 195(2) agus Airteagal 349 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag féachaint don tuairim ó Choiste na Réigiún (2),

gníomhú dóibh i gcomhréir leis an ngnáthnós imeachta reachtach (3),

De bharr an mhéid seo a leanas:

(1) Sa Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún an 13 Iúil 2011 dar teideal “Athchóiriú an Chomhbheartais Iascaigh” leagadh amach na dúshláin, na cuspóirí agus na treochtaí a d’fhéadfadh a bheith ann don Chomhbheartas Iascaigh (“CBI”) tar éis 2013. I bhfianaise na díospóireachta a tharla i ndiaidh fhoilsiú na Teachtaireachta sin, rinneadh athchóiriú ar CBI le Rialachán (AE) Uimh. 1380/2013 ó Pharlaimint na hEorpa agus ón gComhairle (4). San athchóiriú ar CBI cumhdaítear príomh-eilimintí uile CBI lena n-áirítear a ghnéithe airgeadais. D’fhonn aghaidh a thabhairt ar chuspóirí an athchóirithe sin, is iomchuí Rialachán (CE) Uimh. 2328/2003 ón gComhairle (5), Rialachán (CE) Uimh. 861/2006 ón gComhairle (6), Rialachán (CE) Uimh 1198/2006 ón gComhairle (7), agus Rialachán (CE) Uimh. 791/2007 ón gComhairle (8) a aisghairm, agus an Rialachán seo a chur ina n-ionad. Ó tharla go bhfuil gach ábhar a bhaineann le haigéin agus le farraigí na hEorpa idirnasctha, ba cheart forbairt bhreise ar Bheartas Muirí Comhtháite (BMC) a chothú leis an Rialachán seo freisin amhail dá dtagraítear i Rialachán (AE) Uimh. 1255/2011 ó Pharlaimint na hEorpa agus ón gComhairle (9).

(2) Ba cheart go n-áiritheofaí le raon feidhme an Chiste Eorpaigh Muirí agus Iascaigh (CEMI) tacaíocht do CBI a dtagann na réimsí seo a leanas faoina réim feidhme; caomhnú acmhainní bitheolaíocha na mara, bainistiú iascach agus cabhlach a shaothraíonn na hacmhainní sin, agus acmhainní bitheolaíocha fionnuisce agus dobharshaothrú, próiseáil agus margaíocht táirgí iascaigh agus dobharshaothraithe, i gcás ina dtarlaíonn na gníomhaíochtaí sin i gcríoch na mBallstát, arb iad soithí iascaireachta an Aontais a bhíonn ina mbun, nó náisiúnaigh de chuid na mBallstát, gan dochar don phríomhfhreagracht atá ar an mBratstát, agus aird á tabhairt ar fhorálacha Airteagal 117 de Choinbhinsiún na Náisiún Aontaithe maidir le Dlí na Farraige an 10 Nollaig 1982 (10) (UNCLOS).

(3) Braitheann rath CBI ar chóras éifeachtach rialaithe, cigireachta agus forfheidhmithe, chomh maith le hinfhaighteacht shonraí iontaofa agus iomlána, chun críocha comhairle eolaíche agus chun críocha forfheidhmithe agus rialaithe. Ba cheart mar sin do CEMI tacú leis na beartais sin.

(4) Ba cheart go n-áiritheofaí le raon feidhme CEMI an tacaíocht do BMC, lena n-áirítear forbairt agus cur chun feidhme oibríochtaí comhordaithe agus cinnteoireachta i ndáil leis na haigéin, na farraigí, na réigiúin ar an gcósta agus na hearnálacha muirí a chomhlánaíonn beartais éagsúla an Aontais lena mbaineann, go háirithe: CBI, iompar, tionsclaíocht, comhtháthú críochach, an comhshaol, fuinneamh agus turasóireacht. Ba cheart comhleanúnachas agus comhtháthú a áirithiú maidir le beartais earnálacha éagsúla a bhainistiú laistigh de Mhuir Bhailt, den Mhuir Thuaidh, den Mhuir Cheilteach, de Bhá na Bioscáine agus laistigh d’imchuacha farraige Chósta Leithinis na hIbéire, na Meánmhara agus na Mara Duibhe.

(5) Tá tairbhithe CEMI, de réir bhrí phointe (10) d’Airteagal 2(10) de Rialachán (AE) Uimh 1303/2013 ó Pharlaimint na hEorpa agus ón gComhairle (11), in ann bheith ina n-oibreoirí de réir bhrí phointe (30) d’Airteagal 4 de Rialachán (AE) Uimh. 1380/2013, ina n-iascairí nó ina n-eagraíocht d’iascairí mura leagtar a mhalairt síos sa Rialachán seo.

(6) I gcomhréir le conclúidí na Comhairle Eorpaí an 17 Meitheamh 2010, lenar glacadh straitéis nua don fhás cliste, inbhuanaithe agus cuimsitheach a leagtar amach i dTeachtaireacht ón gCoimisiún an 3 Márta 2010 dar teideal “An Eoraip 2020: stratéis maidir le fás cliste, inbhuanaithe agus uileghabhálach a chur ar fáil (An Eoraip 2020)” (“Straitéis Eoraip 2020”), ba cheart don Aontas agus do na Ballstáit fás cliste, inbhuanaithe agus cuimsitheach a chur chun feidhme, agus forbairt chomhchuí á cur chun cinn san Aontas agus éagothromaíochtaí réigiúnacha á laghdú acu ag an am céanna. Ba cheart acmhainní a chomhchruinniú chun cuspóirí agus spriocanna na Staitéise Eoraip 2020 a ghnóthú, go háirithe na hacmhainní sin atá nasctha le fostaíocht, leis an athrú aeráide, le hinbhuanaitheacht fuinnimh, leis an gcomhrac i gcoinne na bochtaineachta agus le cuimsiú sóisialta, agus le héifeachtacht a fheabhsú trí bhéim níos mó a chur ar thorthaí. Ina theannta sin, rannchuidíonn cuimsiú BMC i CEMI leis na príomhchuspóirí beartais agus comhfhreagraíonn sé do chuspóirí ginearálta chun comhtháthú eacnamaíoch, sóisialta agus críochach a mhéadú a leagtar amach sa Chonradh ar Fheidhmiú an Aontais Eorpaigh (CFAE).

(7) Lena áirithiú go rannchuidíonn CEMI le gnóthú chuspóirí CBI, BMC agus na Straitéise Eoraip 2020, is gá díriú ar líon teoranta croí-thosaíochtaí a bhaineann leis an iascach agus leis an dobharshaothrú atá inbhuanaithe ó thaobh an chomhshaoil de, atá tíosach ar acmhainní, nuálach, iomaíoch agus bunaithe ar eolas a chothú, agus le cur chun feidhme CBI a chothú, agus le fostaíocht agus comhtháthú críochach a mhéadú, agus le margaíocht agus próiseáil a chothú mar aon le cur chun feidhme BMC a chur chun cinn.

(8) Ba cheart don Aontas, ag gach céim de chur chun feidhme CEMI, díriú ar neamhionannais a dhíothú agus comhionannas idir mná agus fir a chur chun cinn, maille le hidirdhealú a chomhrac atá bunaithe ar inscne, ar bhunadh ciníoch nó eitneach, ar reiligiún nó ar chreideamh, ar mhíchumas, ar aois nó ar chlaonadh gnéasach.

(9) Is é cuspóir foriomlán CBI a áirithiú go gcuirfidh gníomhaíochtaí iascaireachta agus dobharshaothraithe le dálaí comhshaoil a chruthú ar dálaí iad is féidir iad a choinneáil san fhadtéarma agus a bhfuil gá leo d’fhorbairt eacnamaíoch agus shóisialta. Thairis sin, ba cheart dó cur le táirgiúlacht mhéadaithe, le caighdeán cóir maireachtála don earnáil iascaigh, agus le margaí cobhsaí; ba cheart dó freisin infhaighteacht acmhainní a áirithiú agus a áirithiú go mbíonn soláthairtí ar fáil do thomhaltóirí ar phraghsanna réasúnta.

(10) Tá sé fíorthábhachtach ceisteanna comhshaoil a chomhtháthú níos fearr le CBI ar cheart dó cuspóirí agus spriocanna bheartas comhshaoil an Aontais agus na Straitéise Eoraip 2020 a bhaint amach. Tá CBI dírithe ar shaothrú bheo-acmhainní bitheolaíocha na mara a chothabhálann agus a athbhunaíonn acmhainní éisc thar leibhéil atá in ann an uastáirgeacht inbhuanaithe a tháirgeadh, faoi 2015, más féidir, agus tráth nach déanaí ná 2020. Ba cheart do CBI an cur chuige réamhchúraim agus an cur chuige éiceachórais maidir le bainistiú iascaigh a chur i bhfeidhm. Dá réir sin, ba cheart do CEMI cur le cosaint na muirthimpeallachta mar a leagtar amach i dTreoir 2008/56/CE ó Pharlaimint na hEorpa agus ón gComhairle (12).

(11) Trí chaiteachas CBI agus BMC a mhaoiniú trí chiste amháin, eadhon, CEMI, ba cheart go mbeifí in ann aghaidh a thabhairt ar an ngá atá leis an dá bheartas a shimpliú agus a threisiú. Tríd an mbainistiú comhpháirteach a leathnú chun próiseáil agus margaíocht a chlúdach, lena n-áirítear cúiteamh le haghaidh na réigiún is forimeallaí, ba cheart do ghníomhaíochtaí rialaithe agus do ghníomhaíochtaí bailithe sonraí agus bainistithe sonraí mar aon le BMC rannchuidiú tuilleadh leis an simpliú agus ba cheart dóibh an t-ualach riaracháin ar an gCoimisiún agus ar na Ballstáit a laghdú, agus ba cheart dóibh comhchuibheas agus éifeachtúlacht níos fearr a bhaint amach don tacaíocht atá á deonú.

(12) Ba cheart do bhuiséad an Aontais caiteachas CBI agus BMC a mhaoiniú trí chiste amháin, is é sin CEMI, cibé acu go díreach nó i gcomhthéacs an bhainistithe chomhpháirtigh le Ballstáit. Ba cheart feidhm a bheith ag bainistiú comhpháirteach, ní amháin maidir leis na bearta a thacaíonn leis an iascach, leis an dobharshaothrú agus le forbairt faoi stiúir an phobail, ach maidir le próiseáil agus le margaíocht agus leis an gcúiteamh le haghaidh na réigiún is forimeallaí, gníomhaíochtaí rialaithe agus bailithe sonraí mar aon le BMC. Ba cheart feidhm a bheith ag bainistiú díreach maidir le comhairle eolaíoch, le bearta sonracha rialaithe agus forfheidhmithe, le ranníocaíochtaí deonacha le heagraíochtaí réigiúnacha bainistithe iascaigh, le Comhairlí Comhairleacha, le faisnéis maidir leis an margadh, le hoibríochtaí chun BMC a chur chun feidhme agus le gníomhaíochtaí cumarsáide. Ba cheart na cineálacha oibríochtaí atá incháilithe ar mhaoiniú faoi CEMI a shonrú.

(13) Is gá idirdhealú a dhéanamh idir catagóirí na mbeart rialaithe agus forfheidhmithe atá á gcómhaoiniú faoi chuimsiú an bhainistithe chomhpháirtigh agus na bearta sin arna gcomhmhaoiniú faoi chuimsiú an bhainistithe dhírigh. Tá sé riachtanach na hacmhainní a bheidh le leithdháileadh ar rialú agus ar bhailiú sonraí faoi bhainistiú comhpháirteach a imfhálú, ag ligean do sholúbthacht idir an dá chatagóir beart sin.

(14) I gcomhréir le Rialachán (AE) Uimh. 1380/2013 maidir le BMC, ba cheart é a chur de choinníoll le tacaíocht airgeadais an Aontais faoi CEMI go gcomhlíonfaidh na Ballstáit agus na hoibreoirí rialacha CBI. Tá sé de rún go léireoidh an ceanglas sin an fhreagracht atá ar an Aontas as caomhnú acmhainní bitheolaíocha na mara faoi CBI a áirithiú ar mhaithe le leas an phobail, de bhun Airteagal 3 CFAE.

(15) Bhainfí an bonn de ghnóthú chuspóirí CBI dá n-íocfaí amach tacaíocht airgeadais an Aontais faoi CEMI le hoibreoirí nach gcomhlíonann, ex-ante, ceanglais a bhaineann le caomhnú acmhainní bitheolaíocha na mara ar mhaithe le leas an phobail. Dá bhrí sin, níor cheart go mbeadh iarratais a thíolaic oibreoirí inghlactha lena maoiniú faoi CEMI ach ar an gcoinníoll gur laistigh de thréimhse áirithe ama roimh dóibh iarratas ar thacaíocht a chur isteach, nach bhfuil sárú tromchúiseach, cion nó calaois déanta ag na hoibreoirí lena mbaineann agus nach raibh baint acu le hoibriú, le bainistiú ná le húinéireacht soithí iascaireachta atá ar áireamh i liosta an Aontais d’árthaí atá ag gabháil do ghníomhaíochtaí iascaireachta atá neamhdhleathach, neamhthuairiscithe agus neamhrialáilte (IUU) ná ar liosta na soitheach atá faoi bhratach tríú tíre a sainaithníodh mar thíortha neamhchomhoibritheach, faoi mar a leagtar amach sa Rialachán seo iad.

(16) Ina theannta sin, ba cheart do na tairbhithe leanúint de na ceanglais inghlacthachta a chomhlíonadh tar éis dóibh an t-iarratas arthacaíocht a thíolacadh, le linn thréimhse iomlán chur chun feidhme na hoibríochta agus, ar feadh tréimhse cúig bliana tar éis na híocaíochta deiridh leis an tairbhí lena mbaineann.

(17) Má theipeann ar an tairbhí na coinníollacha a bhaineann le hincháilitheacht agus inmharthanacht a chomhlíonadh, ba cheart feidhm a bheith ag na hiarmhairtí agus ag na ceartuithe airgeadais i gcás. D’fhonn méid cheartaithe airgeadais den sórt sin a chinneadh, ba cheart cineál, tromchúis, fad agus atitimeachas an tsáraithe, an chiona nó na calaoise a rinne an tairbhí agus an tábhacht a bhaineann le ranníocaíocht CEMI le gníomhaíocht eacnamaíoch an tairbhí a chur san áireamh.

(18) Bhainfí an bonn de ghnóthú chuspóirí CBI freisin dá n-íocfaí amach tacaíocht airgeadais an Aontais faoi CEMI leis na Ballstáit nach gcomhlíonann a gcuid oibleagáidí faoi rialacha CBI a bhaineann le caomhnú acmhainní bitheolaíocha na mara ar mhaithe le leas an phobail, amhail sonraí a bhailiú agus na hoibleagáidí rialaithe a chur chun feidhme. Thairis sin, mura gcomhlíontar na hoibleagáidí sin, tá baol ann nach mbraithfeadh Ballstáit iarratais neamh-inghlactha ná oibríochtaí neamh-incháilithe.

(19) Mar bhearta réamhchúraim, d’fhonn íocaíochtaí neamh-incháilithe a chosc agus chun Ballstáit a dhreasú chun rialacha CBI a chomhlíonadh, ba cheart foráil a dhéanamh don spriocdháta le haghaidh íocaíochta a bhriseadh agus d’íocaíochtaí a fhionraí, nuair atá siad teoranta ó thaobh ama de agus maidir lena raon feidhme. Níor cheart feidhm a bheith ag ceartuithe airgeadais, a bhfuil iarmhairtí cinnte agus neamh-inchúlghairithe acu, ach amháin maidir le caiteachas, a ndéanann na cásanna ábhartha neamh-chomhlíonta difear dó.

(20) D’fhonn feabhas a chur ar chomhordú agus ar chur chun feidhme comhchuibhithe i gcás na gCistí a thugann tacaíocht faoin mbeartas comhtháthaithe, eadhon, Ciste Forbraíochta Réigiúnaí na hEorpa (CFRE), Ciste Sóisialta na hEorpa (CSE) agus an Ciste Comhtháthaithe (CC), leis na Cistí le haghaidh forbartha tuaithe agus le haghaidh na hearnála muirí agus iascaigh, eadhon, Ciste Eorpach Talmhaíochta um Fhorbairt Tuaithe (CETFT), agus CEMI faoi seach, bunaíodh forálacha coiteanna maidir leis na Cistí sin uile (‘Cistí ESI’) le Rialachán (AE) Uimh. 1303/2013 1303/2013. De bhreis ar Rialachán (AE) Uimh. 1303/2013, tá forálacha sonracha, comhlántacha i ngeall ar thréithe ar leith earnáil CBI agus earnáil BMC ar áireamh sa Rialachán seo.

(21) Ba cheart prionsabal na comhréireachta a chur i bhfeidhm maidir leis an gClár Oibríochtúil agus ar feadh thimthriall an chláir ar fad agus méid ranna riarachán na mBallstát faoi seach agus méid iomlán an chaiteachais phoiblí a leithdháiltear ar an gclár oibríochtúil á gcur san áireamh.

(22) Ba cheart don Choimisiún miondealú bliantúil de réir na mBallstát ar na leithreasaí faoi chomhair oibleagáidí atá ar fáil a bhunú trí leas a bhaint as critéir thrédhearcacha agus oibiachtúla; ba cheart a áireamh ar na critéir sin táscairí lena dtomhaistear méid earnáil na n-iascach agus an dobharshaothraithe, a oiread freagrachtaí atá faoi rialú agus faoi bhailiú sonraí, agus na leithdháiltí stairiúla cistí i gcomhréir le Rialachán (CE) Uimh. 1198/2006 ón gComhairle agus an t-ídiú stairiúil i gcomhréir le Rialachán (CE) Uimh. 861/2006 ón gComhairle.

(23) Baineann fíorthábhacht le comhlíonadh coinníollachtaí sonracha áirithe ex-ante i gcomhthéacs CBI, go háirithe i dtaca le tuarascáil ar acmhainneacht iascaigh agus ar phlean ilbhliantúil náisiúnta straitéise maidir le dobharshaothrú a chur isteach agus le hacmhainn chruthaithe riaracháin chun na ceanglais sonraí le haghaidh bainistithe iascaigh a chomhlíonadh agus le córas rialaithe, cigireachta agus forfheidhmithe de chuid an Aontais a chur i bhfeidhm agus a chur chun feidhme.

(24) I gcomhréir le cuspóir an tsimplithe, ba cheart go mbeadh gach gníomhaíocht faoi CEMI a thagann faoi chuimsiú an bhainistithe chomhpháirtigh, lena n-áirítear rialú agus bailiú sonraí, i bhfoirm aon chláir oibríochtúil amháin in aghaidh an Bhallstáit, de réir struchtúir náisiúnta an Bhallstáit lena mbaineann. Ba cheart go gcumhdófaí an tréimhse idir an 1 Eanáir 2014 agus an 31 Nollaig 2020 sa ghníomh clárúcháin. Ba cheart do na Ballstáit, agus an clár oibríochtúil aonair á ullmhú acu, a áirithiú go léireofaí aidhm an tsimplithe lena bhfuil sa chlár agus lena mhéid. Ba cheart straitéis a shainaithint i ngach clár le haghaidh spriocanna a bhaineann le tosaíochtaí sin an Aontais faoi CEMI a bhaint amach agus rogha beart. Ba cheart tosaíochtaí an Aontais a chomhlíonadh sna cláir, agus ba cheart iad a oiriúnú ag an am céanna do chomhthéacsanna náisiúnta, agus beartais eile an Aontais a chomhlánú, go háirithe beartas forbartha tuaithe agus beartas comhtháthaithe.

(25) D’fhonn iascaireacht chósta ar mhionscála a chur chun cinn, ba cheart do na Ballstáit a bhfuil roinn shuntasach iascaireachta cósta ar mhionscála acu pleananna gníomhaíochta a chur i gceangal lena gcláir oibríochtúla i ndáil le forbairt, le hiomaíochas agus le hinbhuanaitheacht iascaireachta cósta ar mhionscála.

(26) D’fhonn rannchuidiú le sprioc an tsimplithe agus CEMI á cur chun feidhme agus chun na costais rialaithe agus an ráta earráide a laghdú, ba cheart úsáid a bhaint a mhéid is féidir as an deis úsáid a bhaint as foirmeacha simplithe deontais amhail dá bhforáiltear i Rialachán (AE) Uimh. 1303/2011.

(27) D’fhonn oibleagáidí rialaithe faoi CBI a fhorfheidhmiú, ba cheart do na Ballstáit an roinn sin den chlár oibríochtúil a bhaineann le rialú a dhréachtú i gcomhréir le tosaíochtaí an Aontais arna nglacadh ag an gCoimisiún don réimse beartais sin. D’fhonn an clár oibríochtúil a oiriúnú do na riachtanais atá ag teacht chun cinn i dtéarmaí rialaithe agus forfheidhmithe, ba cheart an roinn sin den chlár oibríochtúil a bhaineann le rialú a athscrúdú go rialta ar bhonn na n-athruithe i dtosaíochtaí an Aontais maidir leis an mbeartas rialaithe agus forfheidhmithe faoi CBI. Ba cheart don Choimisiún na leasuithe sin a fhormheas. D’fhonn solúbthacht a choinneáil sa chlárú ar ghníomhaíochtaí i réimse an rialaithe, ba cheart an t-athbhreithniú ar roinn an rialaithe den chlár oibríochtúil a bheith faoi réir nós imeachta simplithe.

(28) Ba cheart do na Ballstáit an roinn sin den Chlár Oibríochtúil a bhaineann le bailiú sonraí a dhréachtú i gcomhréir le Clár Ilbhliantúil an Aontais dá dtagraítear i Rialachán (CE) Uimh. 199/2008 ón gComhairle (13). D’fhonn oiriúnú do na riachtanais shonracha a bhaineann le gníomhaíochtaí bailithe sonraí, ba cheart do na Ballstáit plean oibre a tharraingt suas, i gcomhréir leis an Rialachán sin, ar plean é ba cheart a bheith faoi réir a fhormheasta ag an gCoimisiún.

(29) Ba cheart cistí atá faoi bhainistiú díreach cé is moite den chúnamh teicniúil ón gCoimisiún a bheith réamhshainithe le cuspóirí lena mbaineann 5 % lamháil solúbthachta agus a bheith faoi rialú ag cláir oibre bhliantúla.

(30) D’fhonn iomaíochas agus feidhmíocht eacnamaíoch na ngníomhaíochtaí iascaireachta a mhéadú, tá sé riachtanach infheistíochtaí i nuálaíocht a spreagadh agus tacaíocht a chur ar fáil dóibh. Chun leibhéal níos airde rannpháirtíochta a spreagadh, ba cheart an nós imeachta i ndáil le tacú le nuálaíocht a shimpliú.

(31) Tá infheistíocht i gcaipiteal daonna riachtanach freisin chun iomaíochas agus feidhmíocht eacnamaíoch na ngníomhaíochtaí iascaireachta agus muirí a mhéadú. Dá bhrí sin, ba cheart do CEMI tacú le seirbhísí comhairleacha, le comhar idir eolaithe agus iascairí, le hoiliúint ghairmiúil, le foghlaim ar feadh an tsaoil, cabhrú le spreagadh scaipeadh eolais agus a chabhraíonn le feidhmíocht fhoriomlán agus iomaíochas foriomlán na n-oibreoirí a fheabhsú mar aon leis an gcomhphlé sóisialta a chur chun cinn. Mar aitheantas ar an ról atá acu i bpobail iascaireachta, ba cheart, faoi choinníollacha áirithe, tacaíocht a dheonú do chéilí agus do pháirtithe saoil iascairí féinfhostaithe maidir le hoiliúint ghairmiúil, le foghlaim ar feadh an tsaoil, le scaipeadh eolais agus le líonrú a chuireann lena bhforbairt ghairmiúil.

(32) D’fhonn cabhrú le daoine óga a bhfuil deacrachtaí acu maidir le rochtain a fháil ar mhargadh an tsaothair in earnáil an iascaigh fad a mhaireann an ghéarchéim airgeadais, ba cheart do CEMI tacú le cláir agus le cúrsaí oiliúna maidir le cleachtais iascaireachta inbhuanaithe agus le hacmhainní bitheolaíocha na mara a chaomhnú.

(33) Ag féachaint d’acmhainneacht an éagsúlaithe ó thaobh iascairí cósta ar mhionscála agus don ról ríthábhachtach atá acu i bpobail chósta, ba cheart do CEMI tacú le hinfheistíochtaí a rannchuidíonn le hioncam iascairí a éagsúlú trí ghníomhaíochtaí comhlántacha a fhorbairt, lena n-áirítear infheistíochtaí ar bord, turasóireacht slatiascaireachta, bialanna, seirbhísí comhshaoil i ndáil le hiascaireacht agus gníomhaíochtaí oideachais i ndáil le hiascaireacht.

(34) Tá dúshláin airgeadais os comhair iascairí óga ó thaobh gníomhaíochtaí eacnamaíocha nua a chruthú agus a fhorbairt in earnáil an iascaigh agus is gné í sin ar cheart a chur san áireamh agus cistí faoi CEMI á leithdháileadh agus á ndíriú. Tá forbairt den sórt sin sár-riachtanach d’iomaíochas na hearnála iascaigh san Aontas. Mar thoradh ar sin, ba cheart tacaíocht a chur ar fáil d’iascairí óga atá ag tabhairt faoi ghníomhaíochtaí iascaireachta don chéad uair chun cabhrú leo iad féin a chur ar bun mar iascairí. D’fhonn inmharthanacht gníomhaíochtaí eacnamaíocha nua, a dtacaítear leo faoi CEMI, a áirithiú, ba cheart tacaíocht a thabhairt ar choinníoll go ngnóthófaí scileanna agus inniúlachtaí riachtanacha. Leis an tacaíocht sin chun gnó a bhunú, níor cheart go gcumhdófaí ach tacaíocht chun an chéad soitheach iascaireachta a ghnóthú.

(35) D’fhonn tabhairt faoi na riachtanais sláinte agus sábháilteachta ar bord, ba cheart do CEMI tacú le hinfheistíochtaí ina gcuimsítear sábháilteacht, dálaí oibre, sláinte agus sláinteachas ar bord ar choinníoll go dtéann an infheistíocht sin a bhfuiltear ag tacú léi níos faide ná na ceanglais faoi dhlí an Aontais nó faoin dlí náisiúnta.

(36) Ba cheart rialacha a leagan síos chun liúntais agus cúiteamh airgeadais a dheonú d’iascairí agus d’úinéirí soithí iascaireachta i gcás ina scoirtear go sealadach de ghníomhaíochtaí iascaireachta, má tharlaíonn scor den sórt sin mar thoradh díreach ar bhearta caomhnaithe áirithe, seachas deiseanna iascaireachta a shocrú agus a leithdháileadh, má dhéantar foráil dó i bpleananna áirithe bainistithe iascach de chuid an Aontais nó de chuid na mBallstát, nó más mar thoradh ar neamh-athnuachan comhaontuithe comhpháirtíochta maidir le hiascaigh inbhuanaithe nó na bprótacal a ghabhann leo é, ba cheart rialacha den sórt sin a leagan síos freisin i gcás scoir bhuain gníomhaíochtaí iascaireachta chomh maith.

(37) Ba cheart go mbeadh CEMI in ann, faoi choinníollacha áirithe, cúiteamh airgeadais a dheonú freisin d’iascairí i gcomhair caillteanas eacnamaíoch a tharlaíonn mar thoradh ar theagmhais aeráide dhíobhálacha, ar eachtra comhshaoil agus ar na costais tharrthála.

(38) D’fhonn na gníomhaíochtaí iascaireachta a oiriúnú do na deiseanna iascaireachta, ba cheart go mbeadh CEMI in ann tacú leis na córais lena leithdháiltear na deiseanna iascaireachta a dhearadh, a fhorbairt agus le faireachán, meastóireacht agus bainistiú a dhéanamh orthu.

(39) Tá sé sár-riachtanach ceisteanna comhshaoil a chomhtháthú le CEMI agus tacú le cur chun feidhme na mbeart caomhantais faoi CBI, agus dálaí éagsúla ar fud uiscí an Aontais á gcur san áireamh, áfach. Chun na críche sin, tá sé fíor-riachtanach cur chuige réigiúnach a fhorbairt i leith beart caomhantais.

(40) Ar an gcaoi chéanna, ba cheart go bhféadfadh CEMI tacú le tionchar na hiascaireachta ar an muirthimpeallacht a laghdú go háirithe tríd an éiceanuálaíocht a chur chun cinn, trí fhearas agus trí threalamh níos roghnaí agus trí bhearta atá dírithe ar éiceachórais agus bithéagsúlacht na mara agus na seirbhísí a chuireann siad ar fáil, i gcomhréir le Straitéis Bithéagsúlachta an AE go dtí 2020, a chosaint agus a aisiriú.

(41) I gcomhréir le príomhsprioc na Straitéise Eoraip 2020 a bhaineann le maolú ar an athrú aeráide agus éifeachtúlacht fuinnimh, ba cheart go mbeadh CEMI in ann tacú le hinfheistíochtaí ar bord agus le hiniúchtaí fuinnimh.

(42) D’fhonn eifeachtaí an athraithe aeráide a mhaolú agus éifeachtúlacht fuinnimh soithí iascaireachta a fheabhsú, ba cheart go bhféadfaí tacú le hathsholáthar agus le nuachóiriú na bpríomhinneall agus na n-inneall coimhdeach ar choinníoll go dtabharfar tosaíocht d’oibreoirí atá gníomhach in iascaireacht chósta ar mhionscála sa phróiseas roghnúcháin d’fhonn a rochtain ar mhaoiniú a fheabhsú, agus ar choinníoll go rannchuidíonn soithí móra le laghdú ar an gcumhacht innill.

(43) Ionas nach ndéantar dochar do chuspóir na hinbhuanaitheachta san athchóiriú ar CBI, ba cheart go gcuirfí uasteorainn ar an méid tacaíochta airgeadais a fhéadfar a thiomnú do bhearta cabhlaigh amhail scor sealadach nó buan mar aon le hionadaíocht innill, agus ba cheart go mbeadh teorainn ar an tréimhse ama a bhféadfar tacaíocht airgeadais a dheonú don scor buan lena linn.

(44) I gcomhréir leis an toirmeasc ar ábhar muirí a chaitheamh ar ais san fharraige a thug CBI isteach, ba cheart do CEMI tacú le hinfheistíochtaí ar bord atá dírithe ar an úsáid is fearr is féidir a bhaint as iasc a ghabhtar de thaisme agus chun luach chodanna tearcúsáidte na n-iasc a ghabhtar a chothú. I bhfianaise ghanntacht na n-acmhainní, ba cheart do CEMI tacú le hinfheistíochtaí ar bord atá dírithe ar luach tráchtála a chur leis na héisc a ghabhtar, d’fhonn luach na n-iasc a ghabhtar a uasmhéadú.

(45) Ag féachaint don tábhacht a bhaineann le calafoirt iascaireachta, le láithreáin ag a gcuirtear iasc i dtír agus le fothanacha, ba cheart do CEMI tacú le hinfheistíochtaí ábhartha lena ndíreofar go háirithe ar éifeachtúlacht fuinnimh, cosaint an chomhshaoil, caighdeán an táirge a chuirtear i dtír agus dálaí oibre agus sábháilteachta a fheabhsú.

(46) Tá sé ríthábhachtach don Aontas go mbainfí cothromaíocht inbhuanaithe amach idir acmhainní fionnuisce agus saothrú na n-acmhainní sin; dá bhrí sin, ag féachaint don iarmhairt ar an gcomhshaol agus inmharthanacht eacnamaíoch na n-acmhainní sin á áirithiú acu ag an am céanna, ba cheart tacú le hiascaireacht intíre trí bhíthin beart iomchuí.

(47) I gcomhréir leis an Teachtaireacht ón gCoimisiún chuig an gComhairle agus chuig Parlaimint na hEorpa an 19 Meán Fómhair 2002 dar teideal ‘Straitéis um fhorbairt inbhuanaithe dhobharshaothrú na hEorpa’, agus i gcomhréir leis an Teachtaireacht ón gCoimisiún chuig an gComhairle agus chuig Parlaimint na hEorpa an 19 Meán Fómhair 2002 dar teideal ‘Treoracha Straitéiseacha maidir le forbairt inbhuanaithe dhobharshaothrú AE’, le cuspóirí CBI agus le straitéis Eoraip 2020”, ba cheart do CEMI tacú le forbairt thionscal an dobharshaothraithe ar bhonn inbhuanaithe ó thaobh cúrsaí comhshaoil, eacnamaíocha agus sóisialta.

(48) De dheasca an tionchair a d’fhéadfadh a bheith ag ainmhithe saothraithe a éalaíonn ó láithreáin dobharshaothraithe ar líon iasc fiáin muirí, níor cheart do CEMI dreasachtaí a sholáthar chun orgánaigh ghéinmhodhnaithe a shaothrú.

(49) Cuireann dobharshaothrú le fás agus poist i réigiúin chósta agus tuaithe. Dá bhrí sin, tá sé ríthábhachtach go mbeadh rochtain ag fiontair dhobharshaothraithe, go háirithe Fiontair Bheaga agus Mheánmhéide (FBManna), ar CEMI agus go gcabhródh sé le feirmeoirí nua dobharshaothraithe dul i mbun an ghnó sin. D’fhonn iomaíochas agus feidhmíocht eacnamaíoch na ngníomhaíochtaí dobharshaothraithe a mhéadú, tá sé riachtanach nuálaíocht agus fiontraíocht a spreagadh. Dá bhrí sin, ba cheart go bhféadfadh CEMI tacú le hoibríochtaí nuálacha, le forbairt gnó fiontair dhobharshaothraithe go ginearálta, lena n-áirítear dobharshaothrú amach ón gcósta agus dobharshaothrú neamhbhia, agus gníomhaíochtaí comhlántacha amhail turasóireacht slatiascaireachta, seirbhísí comhshaoil a bhaineann le dobharshaothrú nó gníomhaíochtaí oideachais.

(50) Tá infheistíocht i gcaipiteal daonna riachtanach freisin chun iomaíochas agus feidhmíocht eacnamaíoch na ngníomhaíochtaí dobharshaothraithe a mhéadú. Dá bhrí sin, ba cheart do CEMI tacú le foghlaim ar feadh an tsaoil, le líonrú a spreagann scaipeadh eolais agus le seirbhísí comhairle a chabhraíonn le feidhmíocht fhoriomlán agus iomaíochas foriomlán na n-oibreoirí a fheabhsú.

(51) Chun rannchuidiú le forbairt na láithreán agus na n-infrastruchtúr dobharshaothraithe, ba cheart go bhféadfadh CEMI tacaíocht a thabhairt do na húdaráis náisiúnta agus réigiúnacha ina roghanna straitéiseacha, go háirithe maidir leis na limistéir is oiriúnaí d’fhorbairt an dobharshaothraithe a shainaithint agus a mhapáil.

(52) D’fhonn dobharshaothrú atá inbhuanaithe go sóisialta agus ó thaobh an chomhshaoil agus an gheilleagair de a chur chun cinn, ba cheart go bhféadfadh CEMI tacú le gníomhaíochtaí dobharshaothraithe nach ndéanann díobháil don chomhshaol, le fiontair dhobharshaothraithe a athrú chun éiceabhainistíocht a bheith acu, le húsáid scéimeanna iniúchóireachta agus leis an athrú go dobharshaothrú orgánach. Ar an gcaoi chéanna, ba cheart go bhféadfadh CEMI tacú le dobharshaothrú a fhreastalaíonn ar sheirbhísí comhshaoil speisialta.

(53) Ag féachaint don tábhacht a bhaineann le cosaint tomhaltóirí, ba cheart go bhféadfadh CEMI tacaíocht leormhaith a sholáthar d’fheirmeoirí d’fhonn aon bhaol do shláinte an phobail agus do shláinte ainmhithe a eascraíonn ó dhobharshaothrú a sheachaint agus a mhaolú.

(54) Á aithint go mbaineann baol le hinfheistíochtaí i ngníomhaíochtaí dobharshaothraithe, ba cheart go bhféadfadh CEMI slándáil gnó a chur chun cinn trí rannchuidiú le hárachas stoic dobharshaothraithe, agus ioncam táirgeoirí a chosaint ar an gcaoi sin i gcás caillteanas táirgthe neamhghnácha go háirithe mar thoradh ar thubaistí nádúrtha, ar theagmhais aeráide dhíobhálacha, ar athruithe tobanna ar cháilíocht an uisce, ar ghalair nó ar fhoirgeachtaí le lotnaidí agus ar scriosadh na saoráidí táirgthe.

(55) Ós rud é go bhfuil sé cruthaithe thar roinnt blianta gur cur chuige úsáideach an cur chuige faoi stiúir an phobail maidir le cur chun cinn fhorbairt na limistéar tuaithe agus dobharshaothraithe mar aon le hiascaigh agus go mbíonn an toradh sin air toisc go gcuirtear san áireamh go hiomlán ann na riachtanais ilearnálacha le haghaidh na forbartha inginiúla, ba cheart leanúint den tacaíocht a chur ar fáil agus í a atreisiú amach anseo.

(56) In earnáil na hiascaireachta agus an dobharshaothraithe, ba cheart d’fhorbairt áitiúil faoi stiúir an phobail cineálacha cur chuige nuálacha a spreagadh chun fás agus poist a chruthú, go háirithe trí luach a chur le táirgí iascaireachta agus trí éagsúlú a dhéanamh ar an ngeilleagar áitiúil i dtreo gníomhaíochtaí eacnamaíocha nua, lena n-áirítear na cinn sin atá le fáil ó “fhás gorm” agus ó na hearnálacha muirí níos leithne.

(57) Ba cheart d’fhorbairt inbhuanaithe earnáil na hiascaireachta agus an dobharshaothraithe cur le baint amach chuspóirí Straitéis Eoraip 2020 cuimsiú sóisialta a spreagadh agus an bhochtaineacht a laghdú, fostaíocht a chruthú agus nuálaíocht a chothú ar an leibhéal áitiúil. Ba cheart go gcuirfeadh sí freisin le cuspóir an chomhtháthaithe chríochaigh freisin, ar cheann de phríomhthosaíochtaí CFAE é.

(58) Ba cheart forbairt áitiúil faoi stiúir an phobail a chur i bhfeidhm ón mbun aníos trí chomhpháirtíochtaí áitiúla atá comhdhéanta d’ionadaithe ón earnáil phoiblí, ón earnáil phríobháideach agus ó earnáil na sochaí sibhialta agus ba cheart di a bheith ina léiriú cruinn ar an tsochaí áitiúil; is iad na gníomhaithe áitiúla sin is fearr atá in ann straitéisí forbartha áitiúla ilearnálacha faoi stiúir an phobail a tharraingt suas chun riachtanais a limistéir iascaireachta áitiúil a chomhlíonadh. Tá sé tábhachtach a áirithiú nach mbeadh níos mó ná 49 % den cheart vótála ag aon ghrúpa sainleasa aonair i gcomhlachtaí cinnteoireachta na ngrúpaí áitiúla gníomhaíochta Iascaireachta (GÁGIanna).

(59) Gné bhunriachtanach den chur chuige sin is ea líonrú idir chomhpháirtíochtaí áitiúla. Is uirlis forbartha thábhachtach dá bhrí sin é comhar idir na FLAGanna, agus ba cheart do CEMI tacú leis.

(60) Ba cheart an tacaíocht do limistéir iascaigh trí CEMI a chomhordú leis an tacaíocht d’fhorbairt áitiúil atá á tairiscint ag Cistí eile de chuid an Aontais agus ba cheart a chuimsiú inti gach gné d’ullmhúchán agus de chur chun feidhme straitéisí forbartha áitiúla faoi stiúir an phobail agus feidhmiú GÁGIanna chomh maith leis na costais a bhaineann le beochan an limistéir áitiúil agus reáchtáil na comhpháirtíochta áitiúla.

(61) D’fhonn inmharthanacht an iascaigh agus an dobharshaothraithe a áirithiú i margadh atá an-iomaíoch, is gá forálacha a leagan síos trína gcuirtear tacaíocht ar fáil do chur chun feidhme Rialachán (AE) Uimh. 1379/2013 ó Pharlaimint na hEorpa agus ón gComhairle (14), agus do ghníomhaíochtaí próiseála agus margaíochta arna gcur i gcrích ag oibreoirí chun luach na dtáirgí iascaigh agus dobharshaothraithe a uasmhéadú. Ba cheart aird ar leith a thabhairt ar chur chun cinn oibríochtaí lena gcomhtháthaítear gníomhaíochtaí margaíochta, próiseála agus táirgthe an tslabhra soláthair nó ina bhfuil próisis nó modhanna nuálacha. Ba cheart tosaíocht a thabhairt d’eagraíochtaí táirgeoirí agus do chomhlachas eagraíochtaí táirgeoirí agus tacaíocht á deonú. I gcás pleananna táirgíochta agus margaíochta, níor cheart ach eagraíochtaí nó comhlachais den sórt sin a bheith inchailithel e haghaidh tacaíochta. D’fhonn oiriúnú don bheartas nua maidir le toirmeasc a chur ar ábhar muirí a chaitheamh ar ais san fharraige, ba cheart do CEMI tacú le próiseáil na ngabhálacha de thaisme freisin.

(62) Foráiltear le Rialachán (CE) Uimh. 1379/2013 do shásra stórála do tháirgí iascaigh atá ceaptha lena gcaitheamh ag daoine d’fhonn breis cobhsaíochta a chothú sna margaidh. Chun trasdul ó shásraí idirghabhála margaidh chuig fócas nua ar phleanáil agus ar bhainistiú gníomhaíochtaí táirgthe agus margaíochta a áirithiú, ba cheart deireadh a chur de réir a chéile le haon mhaoiniú ó CEMI faoin 31 Nollaig 2018.

(63) Ag aithint dó an iomaíocht bhreise a bhaineann d’iascairí cósta ar mhionscála, ba cheart go bhféadfadh CEMI tacú le tionscnaimh fiontraíochta na n-iascairí cósta ar mhionscála a chuireann luach leis an iasc a ghabhann siad, go háirithe trí phróiseáil nó trí mhargaíocht dhíreach iasc den sórt sin.

(64) Ós rud é go bhfuil deacrachtaí ag baint le gníomhaíochtaí iascaireachta sna réigiúin is forimeallaí den Aontas, go háirithe mar gheall ar a n-iargúltacht agus a gcoinníollacha aeráide speisialta, ba cheart go mbeadh CEMI in ann aird a thabhairt ar na srianta sonracha réigiún den sórt sin a aithnítear le hAirteagal 349 CFAE.

(65) D’fhonn iomaíochas táirgí iascaigh agus dobharshaothraithe áirithe ó na réigiúin is forimeallaí den Aontas a chothú i gcomparáid le táirgí dá samhail ó réigiúin eile an Aontais, thug an tAontas bearta isteach i 1992 chun na costais bhreise lena mbaineann san earnáil iascaigh a chúiteamh. Leagtar síos na bearta is infheidhme don tréimhse 2007-2013 i Rialachán (CE) Uimh. 791/2007. Is gá leanúint de thacaíocht a thabhairt chun na costais bhreise a bhaineann le hiascaireacht, le feirmeoireacht, le próiseáil agus le margú táirgí iascaigh áirithe ó na réigiúin is forimeallaí den Aontas a fhritháireamh amhail ón 1 Eanáir 2014, ionas go rannchuidíonn an cúiteamh le hinmharthanacht eacnamaíoch oibreoirí as na réigiúin sin.

(66) I bhfianaise na ndálaí margaíochta éagsúla san réigiúin is forimeallaí, na luaineachtaí i ngabhálacha agus i stoic agus in éilimh an mhargaidh, ba cheart é a fhágáil faoi na Ballstáit lena mbaineann na táirgí iascaigh atá incháilithe do chúiteamh, na huasmhéideanna faoi seach agus na méideanna cúitimh laistigh den leithdháileadh foriomlán in aghaidh an Bhallstáit a chinneadh.

(67) Ba cheart údarás a thabhairt do na Ballstáit idirdhealú a dhéanamh ar an liosta agus ar an líon táirgí iascaigh atá i gceist agus ar mhéid an chúitimh laistigh den leithdháileadh foriomlán in aghaidh an Bhallstáit. Ba cheart údarás a thabhairt dóibh freisin a bpleananna cúitimh a chur in oiriúint má tá call leis mar gheall ar thosca atá ag athrú.

(68) Ba cheart do na Ballstáit an leibhéal cúitimh a shocrú ar leibhéal a fhágann gur féidir costais bhreise a fhritháireamh, ar costais iad a thig ó mhíbhuntáistí sonracha na réigiún is forimeallaí. D’fhonn róchúiteamh a sheachaint, ba cheart go mbeadh an méid sin i gcomhréir leis na costais bhreise atá á bhfritháireamh tríd an gcabhair. Chuige sin, ba cheart cineálacha eile idirghabhála poiblí a bhfuil tionchar acu ar leibhéal na gcostas breise a chur san áireamh inti freisin.

(69) Tá sé fíorthábhachtach go mbeadh na huirlisí cuí ag na Ballstáit agus ag na hoibreoirí ionas gur féidir rialuithe a chur i gcrích ar chaighdeán ard agus ionas gur féidir comhlíonadh rialacha CBI a áirithiú dá bhrí sin agus foráil á déanamh acu maidir le saothrú inbhuanaithe beo-acmhainní uisceacha ag an am céanna. Ba cheart, da bhrí sin, go mbeadh CEMI in ann tacú leis na Ballstáit agus leis na hoibreoirí i gcomhréir le Rialachán (CE) Uimh. 1224/2009 ón gComhairle (15). Trí bhíthin cultúr comhlíontachta a chruthú, ba cheart go rannchuideodh an tacaíocht sin le fás inbhuanaithe.

(70) Ba cheart an tacaíocht atá á deonú do na Ballstáit ar bhonn Rialachán (CE) Uimh. 861/2006 i leith an chaiteachais arna thabhú i ndáil le cur chun feidhme chóras rialaithe an Aontais faoi CEMI a mhéadú, de réir loighic an chiste aonair.

(71) I gcomhréir le cuspóirí beartais rialaithe agus forfheidhmithe an Aontais, is iomchuí tréimhse íosta a thiomnú do rialú iascaigh maidir le húsáid soithí patróil, aerárthaí patróil agus héileacaptair phatróil, tréimhse ba cheart a bheith leagtha amach go cruinn d’fhonn bonn a sholáthar don tacaíocht faoi CEMI.

(72) I ngeall ar an tábhacht a bhaineann le comhar idir na Ballstáit i réimse an rialaithe, ba cheart go bhféadfadh CEMI tacaíocht a thabhairt chun na críche sin.

(73) Ba cheart bearta a ghlacadh le haghaidh tacaíochta chun sonraí iascaigh a bhailiú, a bhainistiú agus a úsáid mar a shonraítear i gclár ilbhliantúil an Aontais, go háirithe chun tacú le cláir náisiúnta agus le bainistíocht agus úsáid sonraí ar mhaithe le hanailís eolaíochta agus le cur chun feidhme CBI. Ba cheart leanúint den tacaíocht atá á deonú do na Ballstáit ar bhonn Rialachán (CE) Uimh. 861/2006 don chaiteachas arna thabhú a bhaineann le bailiú, le bainistiú agus le húsáid sonraí iascaigh faoi CEMI, de réir loighic an chiste aonair.

(74) Ba cheart tacú le cinntí fónta agus éifeachtúla maidir le bainistiú iascaigh faoi CBI le gníomhaíochtaí taighde agus comhair, soláthar tuairimí eolaíocha agus socheacnamaíocha agus comhairle atá riachtanach chun CBI a chur chun feidhme agus a fhorbairt, lena n-áirítear i limistéir atá íogair ó thaobh na bithgeografaíochta de.

(75) Is gá freisin tacú leis an gcomhar idir na Ballstáit, agus leis an gcomhar le tríú tíortha nuair is ábhartha, maidir le bailiú sonraí laistigh den imchuach farraige céanna, agus is gá tacú le comhar leis na comhlachtaí eolaíocha idirnáisiúnta ábhartha chomh maith.

(76) Is é cuspóir BMC tacú le húsáid inbhuanaithe na bhfarraigí agus na n-aigéan agus cinnteoireacht chomhordaithe, chomhtháite agus thrédhearcach a fhorbairt maidir leis na beartais a dhéanann difear do na haigéin, do na farraigí, do na hoileáin, do na réigiúin is forimeallaí, do na réigiúin ar an gcósta agus do na hearnálacha muirí, mar a léirítear sa Teachtaireacht ón gCoimisiún do Pharlaimint na hEorpa, don Chomhairle, do Choiste Eacnamaíoch agus Sóisialta na hEorpa, agus do Choiste na Réigiún an 10 Márta 2007 dar teideal “Beartas Muirí Comhtháite don Aontas Eorpach”.

(77) Tá gá le cistiú marthanach chun BMC don Aontas a chur chun feidhme agus a fhorbairt tuilleadh, mar a léirítear i Rialachán (CE) Uimh. 1255/2011 ó Pharlaimint na hEorpa agus ón gComhairle, i gconclúidí na Comhairle, sna rúnta ó Pharlaimint na hEorpa agus i dtuairimí Choiste na Réigiúin. Táthar ag súil go mbeidh tionchar suntasach ag forbairt na ngnóthaí muirí trí thacaíocht airgeadais do bhearta BMC maidir le comhtháthú eacnamaíoch, sóisialta agus críochach.

(78) Ba cheart do CEMI tacú le cur chun cinn an rialachais mhuirí chomhtháite ar gach leibhéal go háirithe trí dhea-chleachtas a mhalartú agus trí straitéisí um imchuacha farraige a fhorbairt agus a chur chun feidhme tuilleadh. Tá na straitéisí sin dírithe ar chreat comhtháite a bhunú chun aghaidh a thabhairt ar dhúshláin choiteanna in imchuacha farraige san Eoraip agus ar chomhar idir geallsealbhóirí a láidriú chun an úsáid is fearr is féidir a bhaint as ionstraimí airgeadais agus cistí an Aontais agus rannchuidiú le comhtháthú eacnamaíoch, sóisialta agus críochach an Aontais. I bhfianaise an taithí atá ag TCCF, féadfar comhar trasteorann agus comhar trasearnálach idir feidhmiúlachtaí mara a áireamh sna gníomhaíochtaí agus sna meicníochtaí atá dírithe ar chomhar a fheabhsú idir na Ballstáit, mar shampla, gníomhaíochtaí faoi chuimsiú an Fhóraim Eorpaigh um Fheidhmiúlachtaí an Gharda Cósta, chun malartú taithí agus dea-chleachtais a chur chun cinn ionas go mbeifear éifeachtach agus comhsheasmhach faoi chuimsiú dhlí ábhartha an Aontais.

(79) Ba cheart go bhféadfadh CEMI tacú freisin le forbairt bhreise uirlisí chun sineirgí a chruthú idir tionscnaimh a dhéantar in earnálacha éagsúla agus a dhéanann difear d’fharraigí, d’aigéin agus do chóstaí. Is amhlaidh atá sé i gcás Faireachais Mhuirí Chomhtháite (IMS) atá dírithe ar fheasacht ar dhálaí éagsúla muirí a fheabhsú trí mhalartuithe faisnéise feabhsaithe agus slána trasna earnálacha. Mar sin féin, níor cheart oibríochtaí a bhaineann le faireachas muirí a thagann faoi raon feidhme Theideal V de Chuid Trí de CFAE a mhaoiniú trí CEMI.

(80) D’fhéadfadh sé go mbeadh gá lena meicníochtaí cistiúcháin féin a úsáid ar bhealach comhtháite agus i gcomhréir le CFAE chun na córais faisnéise atá á n-oibriú ag na hearnálacha sin a idirnascadh. Tá pleanáil spásúil mhuirí agus bainistiú comhtháite an chreasa cósta riachtanach le haghaidh fhorbairt inbhuanaithe na limistéar muirí agus na réigiún cósta agus chun rannchuidiú le haidhmeanna na bainistíochta atá bunaithe ar an éiceachóras agus chun naisc idir an talamh agus an fharraige a fhorbairt. Tá na huirlisí sin tábhachtach freisin chun úsáidí éagsúla ár gcóstaí, ár bhfarraigí agus ár n-aigéan a bhainistiú lena bhforbairt eacnamaíoch inbhuanaithe a chumasú agus le hinfheistíocht trasteorann a spreagadh, ach tabharfar sainmhíniú breise i Treoir 2008/56/CE ar theorainneacha inbhuaine na ngníomhaíochtaí daonna ag a mbíonn iarmhairt ar an muirthimpeallacht. Ina theannta sin, is gá eolas ar shaol na mara a fheabhsú, agus nuálaíocht a spreagadh trí bhailiú, roinnt saor in aisce, athúsáid agus scaipeadh sonraí maidir le stádas na n-aigéan agus na bhfarraigí a éascú.

(81) Ba cheart go dtacódh CEMI freisin le fás eacnamaíoch inbhuanaithe, le fostaíocht, le nuálaíocht agus le hiomaíochas laistigh de na hearnálacha muirí agus i réigiúin ar an gcósta. Tá sé ríthábhachtach constaicí rialála agus easpaí scileanna a aithint atá ina mbac ar fhás in earnálacha muirí ionchais agus in earnálacha muirí atá ag teacht chun cinn, chomh maith le hoibríochtaí atá dírithe ar infheistíocht a chothú i nuálaíocht teicneolaíochta atá de dhíth chun acmhainneacht gnó feidhmeanna mara agus muirí a fheabhsú.

(82) Ba cheart do CEMI a bheith comhlántach, agus comhleanúnach, leis na hionstraimí airgeadais a chuireann an tAontas agus na Ballstáit ar fáil i láthair na huaire agus a chuirfidh siad ar fáil amach anseo, ar leibhéal náisiúnta agus fonáisiúnta, chun forbairt inbhuanaithe eacnamaíoch, sóisialta agus críochach, cosaint agus úsáid inbhuanaithe na n-aigéan, na bhfarraigí agus na gcóstaí a chur chun cinn, rud a chuideoidh le comhar níos éifeachtaí a chruthú idir na Ballstáit agus a réigiúin ar an gcósta, a réigiúin oileánacha agus a réigiúin is forimeallaí, agus tosaíocht agus dul chun cinn na dtionscadal náisiúnta agus áitiúil á gcur san áireamh. Ba cheart go mbeadhCEMI ag teacht le beartais eile de chuid an Aontais a d’fhéadfadh gné mhuirí a chuimsiú, go háirithe CFRE, CC agus CSE chomh maith le Clár Horizon 2020 a bunaíodh le Rialachán (AE) Uimh. 1291/2013 ó Pharlaimint na hEorpa agus ón gComhairle. (16)

(83) D’fhonn cuspóirí CBI a bhaint amach ar leibhéal domhanda, tá ról gníomhach ag an Aontas in obair eagraíochtaí idirnáisiúnta. Tá sé bunriachtanach dá bhrí sin go gcuirfidh an tAontas le gníomhaíochtaí na n-eagraíochtaí sin a chabhraíonn lena áirithiú go ndéantar acmhainní iascaigh a chaomhnú agus a shaothrú go hinbhuanaithe ar an mórmhuir agus i bhfarraigí tríú tíortha. Ba cheart leanúint leis an tacaíocht atá á deonú d’eagraíochtaí idirnáisiúnta ar bhonn Rialachán Uimh. (CE) Uimh. 861/2006 faoi CEMI, de réir loighic an chiste aonair.

(84) D’fhonn rialachas a fheabhsú laistigh de CBI agus feidhmiú éifeachtach na gComhairlí Comhairleacha a áirithiú, tá sé riachtanach cistiú buan agus leordhóthanach a chur ar fáil do Chomhairlí Comhairleacha d’fhonn a ról comhairleach laistigh de CBI a shaothrú go héifeachtúil. De réir loighic an chiste aonair, ba cheart an tacaíocht atá á deonú do Chomhairlí Comhairleacha faoi CEMI a chur in ionad na tacaíochta atá á deonú do chomhairlí comhairleacha Réigiúnacha ar bhonn Rialachán (CE) Uimh. 861/2006 ón gComhairle.

(85) Trí bhíthin cúnamh teicniúil, ba cheart do CEMI cur chun feidhme an chláir oibríochtúil a éascú, inter alia trí chineálacha nuálacha cur chuige agus cleachtais a chur chun cinn ar mhaithe le cur chun feidhme simplí agus trédhearcach. Ba cheart a áireamh i gcúnamh teicniúil freisin gréasán Eorpach GÁGIanna a bhunú a bheadh dírithe ar fhorbairt acmhainní, scaipeadh faisnéise, roinnt taithí agus tacú le comhar idir na comhpháirtíochtaí áitiúla

(86) Ar mhaithe le comhpháirtíocht mhaith oibre agus le cur chun cinn cuí chúnamh an Aontais, ba cheart foráil a dhéanamh don fhaisnéis is forleithne is féidir agus do phoiblíocht i leith thacaíocht an Aontais. Ba cheart do na húdaráis atá freagrach as cúnamh a bhainistiú a bheith freagrach as na gnéithe sin maidir le faisnéis agus le poiblíocht agus as an Coimisiún a choinneáil ar an eolas i leith na mbeart a ghlactar i leith sin.

(87) Maidir le gach oibríocht arna maoiniú faoin Rialachán seo, faoi bhainistíocht dhíreach agus faoi bhainistíocht chomhpháirteach araon, is gá a áirithiú go ndéantar leasanna airgeadais an Aontais a chosaint trí chur i bhfeidhm cuí na reachtaíochta ábhartha a bhaineann le cosaint na leasanna sin, agus is gá a áirithiú go ndéanann na Ballstáit agus an Coimisiún rialuithe iomchuí.

(88) D’fhonn aghaidh a thabhairt ar riachtanais shonracha CBI dá dtagraítear inRialachán (AE) Uimh. 1380/2013 agus chun cur le comhlíonadh rialacha CBI, ba cheart forálacha breise i dtaobh na rialacha maidir leis an spriocdháta íocaíochta a bhriseadh mar a leagtar síos i Rialachán (AE) Uimh. 1303/2013. I gcás inar mhainnigh Ballstát nó oibreoir a n-oibleagáidí a chomhlíonadh faoi CBI nó i gcás ina bhfuil fianaise ag an gCoimisiún a thugann le tuiscint nár chomhlíon siad iad, ba cheart cead a thabhairt don Choimisiún spriocdhátaí íocaíochta a bhriseadh mar bheart réamhchúraim.

(89) Chomh maith leis an gcaoi go bhféadfaí an spriocdháta íocaíochta a bhriseadh agus, d’fhonn an baol is léir a bhaineann le híoc amach caiteachais neamh-incháilithe a sheachaint, ba cheart cead a thabhairt don Choimisiún íocaíochtaí i gcás neamhchomhlíonadh tromchúiseach rialacha CBI ag Ballstát a chur ar fionraí.

(90) Ba cheart meastóireacht agus faireachán a dhéanamh ar chláir oibríochtúla chun a gcáilíocht a fheabhsú agus chun a bhfuil bainte amach a léiriú. Ba cheart don Choimisiún creat a bhunú chun córas comh-mheastóireachta agus comhfhaireacháin a dhéanamh lena n-áiritheofaí, inter alia, go mbeadh sonraí ábhartha ar fáil go tráthúil. Sa chomhthéacs seo, ba cheart liosta táscairí a chinneadh agus ba cheart don Choimisiún tionchar bheartas CEMI a mheas maidir le cuspóirí sonracha.

(91) Ba cheart an fhreagracht as faireachán ar chur chun feidhme chlár oibríochta a roinnt idir an tÚdarás Bainistíochta agus Coiste Faireacháin a chuirfear ar bun chun na críche seo. Chuige sin, ba cheart freagrachtaí faoi seach an Údaráis Bainistíochta agus an Choiste Faireacháin a a shonrú. Ba cheart é a bheith i gceist le faireachán ar chlár oibríochta go n-ullmhófaí tuarascáil bhliantúil ar an gcur chun feidhme, atá le cur chuig an gCoimisiún.

(92) D’fhonn inrochtaineacht agus trédhearcacht faisnéise maidir le deiseanna maoinithe agus tairbhithe tionscadail a fheabhsú, ba cheart a chur ar fáil i ngach Ballstát suíomh gréasáin aonair nó tairseach suímh ghréasáin ina gcuirtear faisnéis ar fáil faoin gclár oibríochtúil, lena n-áirítear liostaí de na hoibríochtaí a fhaigheann tacaíocht faoi gach clár oibríochtúil. Ba cheart go mbeadh rochtain ar na suíomhanna gréasáin tiomnaithe trí shuíomh gréasáin oifigiúil amháin de chuid an Aontais freisin chun go mbeadh rochtain níos éasca ag saoránaigh Bhallstát éagsúil ar fhaisnéis foilsithe sna Ballstáit go léir. Ba cheart don fhaisnéis sin bheith réasúnta, soiléir agus nithiúil chun tuiscint a thabhairt don phobal i gcoitinne agus, go háirithe do cháiníocóirí an Aontais, maidir leis an dóigh a gcaitear cistiú an Aontais faoi chuimsiú CEMI. De bhreis ar an gcuspóir sin, ba cheart go ndéanfaí poibliú breise ar an deis chun iarratas a dhéanamh ar chistiú an Aontais trí na sonraí ábhartha a fhoilsiú. Gan dochar do chur i bhfeidhm Threoir 95/46/CE ó Pharlaimint na hEorpa agus ón gComhairle (17) féadfar, le foilseachán dá leithéid, ainmneacha daoine nádúrtha a chur san áireamh i gcomhréir le dlí náisiúnta na mBallstát.

(93) D’fhonn gnéithe neamhriachtanacha áirithe den Rialachán seo a fhorlíonadh agus a leasú, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún i ndáil le sainaithint na tréimhse ama agus dátaí ábhartha tosaithe nó críochnaithe na tréimhse i dtaca leis na critéir inghlactha le haghaidh iarratas, coigeartú na céatadáin maidir le himdháileadh táscach na gcistí i measc na gcuspóirí faoi bhainistiú díreach, sainiú oibríochtaí agus na gcostas incháilithe maidir le hinfheistíochtaí a bhaineann le sláinteachas, sláinte agus sábháilteacht, agus infheistíochtaí a bhaineann le dálaí oibre ar bord nó i dtrealamh ar leith, sainiú chostais incháilithe oibríochtaí chun bithéagsúlacht agus éiceachórais na mara a chosaint agus a athbhunú faoi chuimsiú gníomhaíochtaí inbhuanaithe iascaireachta, sainiú na gcostas incháilithe le tacaíocht i ndáil le hinfheistíochtaí i dtrealamh nó ar bord atá dírithe ar astú na dtruailleán a laghdú nó ar gháis cheaptha teasa a laghdú agus ar éifeachtúlacht fuinnimh na soithí iascaireachta a mhéadú, sainiú ar nacostais bhreise a eascraíonn as míbhuntáistí sonracha na réigiún is forimeallaí, sainiú chásanna neamhchomhlíonta na mBallstát atá in ann briseadh an sprioclae íocaíochta nó fionraí na n-íocaíochtaí a ghníomhachtú, sainiú ar na critéir chun leibhéal an cheartaithe airgeadais a shocrú agus na critéir chun ceartuithe airgeadais ar ráta comhréidh nó eachtarshuite a shocrú, agus sainiú inneachar agus struchtúr an chórais choitinn faireacháin agus meastóireachta.

(94) Chun trasdul rianúil a éascú ón gcóras a bunaíodh le Rialachán (CE) Uimh. 1198/2006 chuig an gcóras arna bhunú leis an Rialachán seo ba cheart an chumhacht gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún i dtaca le forálacha idirthréimhseacha a bhunú.

(95) Agus gníomhartha cur chun feidhme á nglacadh faoin Rialachán seo, tá sé tábhachtach, go háirithe, go rachadh an Coimisiún Coimisiún i mbun comhairliúchán iomchuí le linn a chuid oibre ullmhúcháin, lena n-áirítear ar leibhéal saineolaithe., Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí.

(96) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún maidir le miondealú bliantúil na n-acmhainní domhanda ag gachBallstát, a leagan amach, ar acmhainní iad atá ar fáil le haghaidh gealltanas faoi chuimsiú na bainistíochta comhpháirtí agus cinntí lena bhformheastar na cláir oibríochtúla agus na leasuithe orthu, lena bhformheastar cláir náisiúnta um bailiú sonraí, lena nglactar na cláir oibre bhliantúla, a bhaineann le cúnamh theicniúil ar thionsnamh an Choimisiúin lena n-aithnítear go bhfuil fianaise ann go bhfuarthas go raibh neamhchomhlíonadh tromchúiseach ann maidir le hoibleagáidí faoi gCBI, lena n-aithnítear gur mhainnigh Ballstát a chuid oibleagáidí a chomhlíonadh faoi CBI maidir le fionraí na n-íocaíochtaí eatramhacha faoin gclár oibríochtúil ina n-iomláine nó go páirteach„ agus cinntí lena ndéantar coigeartuithe airgeadais a dhéanamh trí thacaíocht an Aontais le clár oibríochtúil a chealú ina hiomláine nó ina cuid. Ba cheart don Choimisiún na gníomhartha cur chun feidhme sin a ghlacadh gan Rialachán (AE) Uimh. 182/2011 ó Pharlaimint na hEorpa agus ón gComhairle (18) a chur i bhfeidhm.

(97) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún freisin maidir le heilimintí an chláir oibríochtúil a thíolacadh, na rialacha maidir le nósanna imeachta, formáid agus amchláir a bhaineann le leasuithe ar an gclár oibríochtúil a thíolacadh agus a ghlacadh, an clár oibre bliantúil faoi Chaibidil I agus faoi Caibidil II de Theideal VI, struchtúr an phlean chúitimh le haghaidh na réigiún is forimeallaí, feidhmiú na bpointí éagsúla céatadáin de mhéid cúnaimh phoiblí an tsamhail a bheidh le húsáid ag na Ballstáit agus na sonraí airgeadais á gcur faoi bhráid an Choimisiúin, socrú na dtáscairí a bhaineann go sonrach le tosaíochtaí an Aontais, rialacha maidir leis an bhfaisnéis atá le cur isteach ag na Ballstáitagus maidir leis na riachtanais sonraí atá ag foinsí sonraí féideartha agus na sineirgí atá eatarthu, agus cur i láthair fhormáid na dtuarascálacha bliantúla ar chur chun feidhme agus na heilimintí le háireamh sna meastóireachtaí ex-ante. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle agus ba cheart an nós imeachta scrúdúcháin a úsáid..

(98) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart, thairis sin, cumhachtaí cur chun feidhme a thabhairt don Choimisiún maidir le glacadh agus mionsonrú aon athruithe sna tosaíochtaí iarmhír de chuid an Aontais i ndáil le forfheidhmiú agus rialú, lena leagtar síos rialacha maidir le sonraí a chur i láthair ar sonraí iad a chuireann údaráis Bainistíochta i láthair, tréithe teicniúla na mbeart faisnéise agus poiblíochta i ndáil leis an oibríocht agus treoracha maidir leis an suaitheantas a chruthú agus sainmhíniú na ndathanna caighdeánacha. Ba cheart na cumhachtaí sin a fheidmiú i gcomhréir le Rialachán (AE) Uimh. 182/2011. Ba cheart an nós imeachta comhairliúcháin a úsáid, d’fhonn nós imeachta níos simplí agus níos gasta a áirithiú.

(99) Ós rud é nach féidir leis na Ballstáit cuspóirí an Rialacháin seo a bhaint amach go leordhóthanach mar gheall ar na fadhbanna struchtúracha a tháinig chun cinn agus na hearnálacha muirí, dobharshaothraithe agus iascaigh a bhforbairt, agus ar na hacmhainní teoranta airgeadais atá ag na Ballstáit, agus gur fearr, dá bhrí sin de bharr scála agus iarmhairtí na n-oibríochtaí atá le maoiniú faoi na cláir oibríochtúla is féidir iad a bhaint amach ar leibhéal an Aontais trí chúnamh ilbhliantúil airgeadais a chur ar fáil atá dírithe ar na tosaíochtaí iomchuí, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5(3) CAE. I gcomhréir le prionsabal na comhréireachta mar a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach,

(100) Cuirtear an scéim nua tacaíochta dá bhforáiltear sa Rialachán seo in ionad na scéime tacaíochta a bunaíodh le Rialachán (CE) Uimh. 2328/2003, le Rialachán (CE) Uimh. 1290/2005, le Rialachán (CE) Uimh. 861/2006, leRialachán (CE) Uimh. 1198/2006, le Rialachán (AE) Uimh. 1255/2011„ le Rialachán (CE) Uimh. 791/2007 agus le hAirteagal 103 de Rialachán (CE)1224/2009. Dá bhrí sin, ba cheart na rialacháin sin agus an fhoráil sin a aisghairm ón 1 Eanáir 2014, Mar sin féin, níor cheart go ndéanfadh an Rialachán seo difear do leanúnachas ná do mhodhnú an chúnaimh a d’fhormheas an Coimisiún ar bhonn Rialachán (CE) Uimhir 1198/2006 ná d’aon reachtaíocht eile a raibh feidhm aici maidir leis an gcúnamh sin an 31 Nollaig 2013. Chun a áirithiú go mbeidh leanúnachas ann, cuirfear i bhfeidhm é ón 1 Eanáir 2014 freisin, beag beann ar an dáta theacht i bhfeidhm.

(101) Is iomchuí, dá bhrí sin, tréimhse chur i bhfeidhm an Rialachain seo a ailíniú le tréimhse chur i bhfeidhm Rialachán (AE) 1303/2013. Ba cheart go mbeadh feidhm ag an Rialachán seo ón 1 Eanáir 2014,

TAR ÉIS AN RIALACHÁN SEO A GHLACADH:

TEIDEAL I

ÁBHAR, RAON FEIDHME, AGUS SAINMHÍNITHE

Airteagal 1

Ábhar

Sainítear sa Rialachán seo bearta airgeadais an Aontais chun na nithe seo a leanas a chur chun feidhme:

(a) an Comhbheartas Iascaigh (CBI);

(b) bearta ábhartha a bhaineann le Dlí na Farraige;

(c) forbairt inbhuanaithe na limistéar iascaigh agus dobharsaothraithe agus na hiascaireachta intíre; agus

(d) an Beartas Muirí Comhtháite (BMC).

Airteagal 2

Raon feidhme geografach

Tá feidhm ag an Rialachán seo maidir le hoibríochtaí a dhéantar i gcríoch an Aontais mura bhforáiltear a mhalairt go sainráite sa Rialachán seo.

Airteagal 3

Sainmhínithe

1. Chun críche an Rialacháin seo agus gan dochar do mhír 2 den Airteagal seo, beidh feidhm ag na sainmhínithe dá dtagraítear in Airteagal 4 de Rialachán (AE) Uimh. 1380/2013, in Airteagal 5 deRialachán (AE) Uimh. 1379/2013, Airteagal 4 de Rialachán (CE) Uimh. 1224/2009 agus in Airteagal 2 de Rialachán (AE) Uimh. 1303/2013.

2. Chun críocha an Rialacháin seo, beidh feidhm ag na sainmhínithe seo a leanas:

(1) ciallaíonn ‘Timpeallacht Chomónta um Chomhroinnt Faisnéise’ (CISE) líonra córas ina bhfuil suiteáil dhíláraithe arna forbairt chun faisnéis a mhalartú i measc úsáideoirí d’fhonn feabhas a chur ar fheasacht staide ar ghníomhaíochtaí ar muir;

(2) ciallaíonn ‘oibríochtaí trasearnálacha’ na tionscnaimh sin a théann chun tairbhe earnálacha agus/nó beartas earnálach éagsúil, dá dtagraítear sa CFAE, agus nach féidir iad a bhaint amach go hiomlán trí bhíthin beart atá cuimsithe laistigh de réimsí beartais faoi seach;

(3) ciallaíonn ‘córas taifeadta agus tuairiscithe leictreonach’ (ERS) córas chun sonraí dá dtagraítear i Rialachán (CE) Uimh. 1224/2009a thaifeadadh agus a thuairisciú go leictreonach;

(4) ciallaíonn ‘Líonra Breathnóireachta agus Sonraí Muirí Eorpach’ líonra lena ndéantar cláir ábhartha náisiúnta um breathnóireacht agus sonraí muirí a chomhtháthú in acmhainn Eorpach choiteann agus inrochtana;

(5) ciallaíonn ‘limistéar iascaigh agus dobharshaothraithe’ limistéar le cósta mara, le cósta abhann nó le cósta locha ina bhfuil locháin nó imchuach abhann agus ina bhfuil leibhéal suntasach fostaíochta in iascach nó sa dobharshaothrú, atá comhtháite ó thaobh feidhme i dtéarmaí geografacha, eacnamaíocha agus sóisialta, agus atá ainmnithe mar limistéar den chineál sin ag Ballstát;

(6) ciallaíonn ‘iascaire’ aon duine ag gabháil do ghníomhaíochtaí iascaireachta tráchtála, faoi mar atá aitheanta ag an mBallstát;

(7) ciallaíonn “iascaireacht intíre” gníomhaíochtaí iascaireachta chun críocha tráchtála a dhéanann soithí ag feidhmiú dóibh in uiscí intíre nó a dhéanann feistí eile, lena n-áirítear iad siúd a úsáidtear le haghaidh iascaireachta oighir;

(8) ciallaíonn “bainistiú comhtháite an chreasa cósta” na straitéisí agus na bearta sin a gcuirtear síos orthu sa Mholadh ó Рharlaimint na hЕorpa agus ón gComhairle (2002/413/CE) (19);

(9) ciallaíonn ‘rialachas muirí comhtháite’ bainistiú comhordaithe ar gach beartas earnála ar leibhéal an Aontais a dhéanann difear do na haigéin, do na farraigí agus do réigiúin ar an gcósta;

(10) ciallaíonn ‘Beartas Muirí Comhtháite’ (BMC) beartas de chuid an Aontais arb é is aidhm leis cinnteoireacht chomhordaithe agus chomhleanúnach a chothú chun forbairt inbhuanaithe, fás eacnamaíoch agus comhtháthú sóisialta na mBallstát, agus go háirithe na réigiún cósta, oileánach agus na réigiún is forimeallaí san Aontas a uasmhéadú, i dteannta na n-earnálacha muirí, trí bheartais chomhtháite a bhaineann leis an muir agus trí chomhar idirnáisiúnta ábhartha;

(11) ciallaíonn ‘Faireachas Muirí Comhtháite’ (IMS) tionscnamh de chuid an Aontais a bhfuil sé d’aidhm aige feabhas a chur ar éifeachtacht agus éifeachtúlacht i ngníomhaíochtaí faireachais sna farraigí Eorpacha trí mhalartú faisnéise agus trí chomhoibriú thar earnálacha agus thar theorainneacha;

(12) ciallaíonn ‘pleanáil spásúil mhuirí’ próiseas trína ndéanann údaráis an Bhallstáit lena mbaineann anailís ar ghníomhaíochtaí an duine i limistéir mhuirí, agus trína ndéanann siad na gníomhaíochtaí sin a eagrú, d’fhonn cuspóirí éiceolaíocha, eacnamaíocha agus sóisialta a bhaint amach;

(13) ciallaíonn ‘beart’ sraith oibríochtaí;

(14) ciallaíonn ‘iascaireacht chósta ar mhionscála’ iascaireacht arna déanamh ag soithí iascaireachta atá níos giorra ná 12 mhéadar ar an iomlán gan trealamh tarraingthe in úsáid acu mar atá liostaithe i dTábla 3 d’Iarscríbhinn I de Rialachán (CE) Uimh. 26/2004 ón gCoimisiún (20).

(15) ciallaíonn ‘soithí atá ag oibriú go heisiach in uiscí intíre’ soithí atá ag gabháil d’iascaireacht tráchtála in uiscí intíre agus nach bhfuil ar áireamh ar chlár de chabhlaigh iascaireachta an Aontais.

TEIDEAL II

AN CREAT AIRGEADAIS

CAIBIDIL I

Bunú agus cuspóirí an Chiste Eorpaigh Mhuirí agus Iascaigh

Airteagal 4

Bunú

Bunaítear leis seo an Ciste Eorpach Muirí agus Iascaigh (CEMI).

Airteagal 5

Cuspóirí

Rannchuideoidh CEMI leis na cuspóirí seo a leanas a bhaint amach:

(a) iascaigh agus dobharshaothrú atá inbhuanaithe ó thaobh an chomhshaoil de, inmharthanacht ón taobh eacnamaíoch de agus freagrach ón taobh sóisialta de a chur chun cinn;

(b) cur chun feidhme CBI a chothú;

(c) forbairt chríochach chothromúil agus uilechuimsitheach na limistéar iascaigh agus dobharshaothraithe a chur chun cinn;

(d) forbairt agus cur chun feidhme BMC an Aontais a chothú ar bhealach atá comhlántach le beartas comhtháthaithe agus le CBI;

Ní bheidh méadú san acmhainn iascaireachta mar thoradh ar shaothrú na gcuspóirí sin.

Airteagal 6

Tosaíochtaí an Aontais

Rannchuideoidh CEMI leis an Straitéis Eoraip 2020 agus le CBI a chur chun feidhme. Saothrófar leis na tosaíochtaí seo a leanas de chuid an Aontais le haghaidh iascach agus dobharshaothraithe agus gníomhaíochtaí gaolmhara, trína léirítear na cuspóirí téamacha ábhartha dá dtagraítear i Rialachán (AE) Uimh. 1303/2013:

(1) Iascaigh atá inbhuanaithe ó thaobh an chomhshaoil de, atá tíosach ar acmhainní, nuálach, iomaíoch agus eolasbhunaithe a chur chun cinn tríd na cuspóirí sonracha a leanas a shaothrú: (a) tionchar na n-iascach ar an gcomhshaol mara a laghdú, lena n-áirítear gabhálacha nach bhfuil de dhíth a sheachaint agus a laghdú, a mhéid is féidir; (b) bithéagsúlacht uisceach agus éiceachórais uisceacha a chosaint agus a athbhunú; (c) cothromas idir an acmhainn iascaireachta agus na deiseanna iascaireachta atá ar fáil a áirithiú; (d) iomaíochas agus inmharthanacht fiontar iascaigh a fheabhsú, lena n-áirítear iomaíochas agus inmharthanacht an chabhlaigh chósta ar mhionscála agus feabhas a chur ar shábháilteacht nó ar dhálaí oibre; (e) tacaíocht a sholáthar maidir le forbairt theicniúil, nuálaíocht, lena n-áirítear éifeachtúlacht fuinnimh a mhéadú, agus aistriú eolais a neartú; (f) oiliúint ghairmiúil, scileanna gairmiúla nua agus foghlaim ar feadh an tsaoil a fhorbairt;

(2) Dobharshaothrú atá inbhuanaithe ó thaobh an chomhshaoil de, atá tíosach ar acmhainní, nuálach, iomaíoch agus eolasbhunaithe a chur chun cinn tríd na cuspóirí sonracha seo a leanas a shaothrú: (a) tacaíocht a sholáthar maidir le forbairt theicniúil, nuálaíocht agus aistriú eolais a neartú; (b) iomaíochas agus inmharthanacht fhiontair an dobharshaothraithe a fheabhsú, lena n-áirítear feabhas a chur ar shábháilteacht agus ar dhálaí oibre, agus, ó thaobh FBManna de go háirithe; (c) an bhithéagsúlacht uisceach a athbhunú agus a chosaint agus éiceachórais a bhaineann le dobharshaothrú a fheabhsú agus dobharshaothrú atá tíosach ar acmhainní a chur chun cinn; (d) dobharshaothrú ina bhfuil ardleibhéal cosanta comhshaoil agus sláinte agus leas ainmhithe agus ardleibhéal sláinte agus sábháilteachta poiblí a chur chun cinn; (e) oiliúint ghairmiúil, scileanna gairmiúla nua agus foghlaim ar feadh an tsaoil a fhorbairt;

(3) Cur chun feidhme CBI a chothú trí na cuspóirí sonracha seo a leanas a shaothrú: (a) eolas eolaíoch a fheabhsú agus a sholáthar agus sonraí a bhainistiú agus a bhailiú; (b) tacú le faireachán, rialú agus forfheidhmiú, cumas institiúideach agus riarachán poiblí éifeachtach a fheabhsú gan an t-ualach riaracháin a mhéadú.

(4) Fostaíocht agus comhtháthú críochach a mhéadú tríd an cuspóir seo a leanas a shaothrú: fás eacnamaíoch, cuimsiú sóisialta agus cruthú post a chur chun cinn agus tacú le soghluaisteacht agus infhostaitheacht an lucht saothair i bpobail chósta agus intíre a bhíonn ag brath ar an iascaireacht agus ar an dobharshaothrú, lena n-áirítear gníomhaíochtaí laistigh d’iascach a éagsúlú in earnálacha eile den gheilleagar muirí.

(5) Margaíocht agus próiseáil a chothú trí na cuspóirí sonracha seo a leanas a shaothrú: (a) an margadh a eagrú ar bhealach níos fearr le haghaidh táirgí iascaigh agus dobharshaothraithe; (b) infheistíocht a spreagadh sna hearnálacha próiseála agus margaíochta.

(6) Cur chun feidhme BMC a chothú.

CAIBIDIL II

Bainistíocht chomhpháirteach agus dhíreach

Airteagal 7

Bainistíocht chomhpháirteach agus dhíreach

1. Maoineofar trí CEMI bearta atá cumhdaithe faoi Theideal V, i gcomhréir le prionsabal na bainistíochta comhpháirtí idir an tAontas agus na Ballstáit agus na comhrialacha arna leagan síos le Rialachán (AE) Uimh. 1303/2013.

2. Maoineofar trí CEMI bearta atá cumhdaithe faoi Theideal VI i gcomhréir le prionsabal na bainistíochta dírí.

CAIBIDIL III

Prionsabail ghinearálta an chúnaimh faoi bhainistíocht chomhpháirteach

Airteagal 8

Státchabhair

1. Gan dochar do mhír 2 den Airteagal seo, beidh feidhm ag Airteagal 107, ag Airteagal 108 agus ag Airteagal 109 CFAE maidir le cabhair arna deonú ag na Ballstáit do ghnóthais in earnáil an iascaigh agus an dobharshaothraithe.

2. Mar sin féin, ní bheidh feidhm ag Airteagal 107, ag Airteagal 108 agus ag Airteagal 109 CFAE maidir le híocaíochtaí arna ndéanamh ag na Ballstáit de bhun an Rialacháin seo, agus i gcomhréir leis, faoi raon feidhme Airteagal 42 CFAE.

3. Forálacha náisiúnta lena mbunaítear maoiniú poiblí a théann thar fhorálacha an Rialacháin seo maidir le híocaíochtaí, dá dtagraítear i mír 2, déanfar iad a láimhseáil ina n-iomláine ar bhonn mhír 1.

4. Do na táirgí iascaigh agus dobharshaothraithe a liostaítear in Iarscríbhinn I a ghabhann le CFAE, a bhfuil feidhm ag Airteagal 107, Airteagal 108 agus Airteagal 109 de ina leith, féadfaidh an Coimisiún, i gcomhréir le hAirteagal 108 CFAE, cabhair oibriúcháin a údarú sna réigiúin is forimeallaí dá dtagraítear in Airteagal 349 CFAE laistigh de na hearnálacha ina dtáirgtear, ina bpróiseáiltear agus ina margaítear táirgí iascaigh agus dobharshaothraithe, d’fhonn na srianta sonracha sna réigiúin sin mar thoradh ar a leithlisiú, a n-oileánachas agus a bhfíoriargúltacht a mhaolú.

Airteagal 9

Coinníollachtaí ex ante sonracha

Beidh feidhm ag na coinníollachtaí ex ante sonracha dá dtagraítear in Iarscríbhinn IVmaidir le CEMI.

CAIBIDIL IV

Inghlacthacht iarratas agus oibríochtaí neamh-incháilithe

Airteagal 10

Inghlacthacht iarratas

1. Ní bheidh aon iarrataí a thíolacann oibreoirí le haghaidh tacaíochta ó CEMI inghlactha ar feadh tréimhse sainaitheanta ama a leagtar síos de bhun mhír 4 den Airteagal seo, má chinn údarás inniúil go bhfuil na hoibreoirí lena mbaineann tar éis na nithe seo a leanas a dhéanamh:

(a) go bhfuil sárú tromchúiseach faoi Airteagal 42 de Rialachán (CE) Uimh. 1005/2008 ón gComhairle (21) nó faoi Airteagal 90(1) de Rialachán (CE) Uimh. 1224/2009 déanta acu;

(b) go raibh siad páirteach in oibriú, i mbainistiú nó in úinéireacht soithí iascaireachta atá ar áireamh i liosta soithí neamhdhleathacha, neamhthuairiscithe agus neamhrialáilte an Aontais mar atá leagtha amach in Airteagal 40(3) de Rialachán (CE) Uimh. 1005/2008 nó soithí a bhfuil bratach air de chuid tríú tíortha neamh-chomhoibritheacha a leagtar amach in Airteagal 33 den Rialachán sin;

(c) go bhfuil sáruithe tromchúiseacha déanta acu ar rialacha CBI, ar sáruithe iad atá sainaitheanta amhlaidh i reachtaíocht eile a ghlac Parlaimint na hEorpa agus an Chomhairle; nó

(d) aon cheann de na cionta a dhéanamh atá leagtha amach in Airteagal 3 agus Airteagal 4 de Threoir 2008/99/CE ó Pharlaimint na hEorpa agus ón gComhairle (22), má dhéantar an t-iarratas ar thacaíocht faoi, Caibidil II de Theideal V den Rialachán seo.

2. Leanfaidh an tairbhí de na coinníollacha inghlacthachta dá dtagraítear in mír 1(a) go (d) a chomhlíonadh, tar éis an t-iarratas a chur isteach agus le linn thréimhse iomlán chur chun feidhme na hoibríochta agus ar feadh cúig bliana tar éis na híocaíochta deiridh leis an tairbhí sin.

3. Ní bheidh iarratas arna chur isteach ag oibreoir inghlactha go ceann tréimhse ama shainaitheanta arna leagan síos de bhun mhír 4 den Airteagal seo, más rud é gur chinn an t-údarás inniúil go bhfuil calaois déanta ag an oibreoir sin, mar a shainmhínítear í in Airteagal 1 den Choinbhinsiún maidir le leasanna airgeadais na gComhphobal Eorpach a chosaint (23) i gcomhthéacs Chiste Eorpach Iascaigh (CEI) nó faoi CEMI, inghlactha ar feadh tréimhse ama sainaitheanta.

4. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 126 maidir leis an méid seo a leanas:

(a) an tréimhse ama dá dtagraítear i mír 1 agus i mír 2 den Airteagal seo a shainaithint a bheidh comhréireach le cineál, tromchúis, fad agus athdhéanamh an tsáraithe thromchúisigh nó an chiona thromchúisigh, agus fad bliain amháin ar a laghad a bheidh sa tréimhse sin;

(b) dátaí ábhartha tosaithe nó críochnaithe na tréimhse dá dtagraítear i mír 1 agus mír 3 den Airteagal seo.

5. Ceanglóidh na Ballstáit ar oibreoirí a bhfuil iarratas á dtíolacadh acu faoi CEMI go soláthróidh siad deimhniú sínithe don údarás bainistíochta lena ndearbhaítear go bhfuil na critéir atá liostaithe i mír 1 den Airteagal seo á n-urramú agus nach bhfuil calaois déanta acu faoin CEI ná faoi CEMI dá dtagraítear i mír 3 den Airteagal seo. Deimhneoidh na Ballstáit fírinneacht an dearbhaithe roimh fhormheas na hoibríochta, bunaithe ar an bhfaisnéis atá ar fáil i gcomhréir le clár náisiúnta na sáruithe dá dtagraitear in Airteagal 93 den Rialachán (CE) Uimh. 1224/2009, nó ar shonraí eile atá ar fáil.

Chun críocha na chéad fhomhíre, cuirfidh Ballstát ar fáil, arna iarraidh sin do Bhallstát eile, faisnéis atá ina chlár náisiúnta de sháruithe dá dtagraítear in Airteagal 93 de Rialachán (CE) Uimhir 1224/2009.

Airteagal 11

Oibríochtaí neamh-incháilithe

Ní bheidh na hoibríochtaí seo a leanas incháilithe faoi CEMI:

(a) oibríochtaí lena méadaítear acmhainn iascaireachta soithigh, nó trealamh lena méadaítear cumas an tsoithigh teacht ar éisc;

(b) soithí nua iascaireachta a thógáil nó soithí iascaireachta a allmhairiú;

(c) scor sealadach de ghníomhaíochtaí iascaireachta, mura ndéantar foráil don mhéid sin go sonrach sa Rialachán;

(d) iascaireacht thaiscéalaíoch;

(e) aistriú úinéireachta ar ghnóthas;

(f) athstocáil dhíreach, mura bhfuil foráil déanta dó go sainráite mar bheart caomhantais i gníomh dlíthiúil de chuid an Aontais nó i gcás athstocála trialaí.

TEIDEAL III

AN CREAT AIRGEADAIS

Airteagal 12

An buiséad a chur chun feidhme

1. Déanfar buiséad an Aontais a leithdháilfear ar CEMI faoi Theideal V den Rialachán seo a chur chun feidhme faoi chuimsiú na bainistíochta comhpháirtí de réir Airteagal 4 de Rialachán (AE) Uimh. 1303/2013.

2. Déanfaidh an Coimisiún buiséad an Aontais a leithdháilfear ar CEMI faoi Theideal VI den Rialachán seo a chur chun feidhme go díreach i gcomhréir le hAirteagal 58(1)(a) de Rialachán (AE, Euratom) Uimh. 966/2012 ó Pharlaimint na hEorpa agus ón gComhairle (24).

3. Cealóidh an Coimisiún an ceangaltas buiséadach ar fad nó cuid den cheangaltas buiséadach faoi bhainistíocht dhíreach i gcomhréir le Rialachán (AE, Euratom) Uimh. 966/2012 agus, i gcás inarb iomchuí, le hAirteagal 123 den Rialachán seo.

4. Déanfar prionsabal na bainistíochta fónta airgeadais a chur i bhfeidhm de réir Airteagal 30 agus Airteagal 53 de Rialachán (AE, Euratom) Uimh. 966/2012.

Airteagal 13

Acmhainní buiséadacha faoi bhainistíocht chomhpháirteach

1. Is ionann na hacmhainní atá ar fáil le haghaidh oibleagáidí ó CEMI don tréimhse ó 2014 go 2020 faoi bhainistíocht chomhpháirteach agus EUR 5 749 331 600 i bpraghsanna reatha agus i gcomhréir leis an miondealú bliantúil a leagtar amach in Iarscríbhinn II.

2. Leithdháilfear EUR 4 340 800 000 de na hacmhainní buiséadacha dá dtagraítear i mír 1 ar fhorbairt inbhuanaithe an iascaigh, an dobharshaothraithe agus na limistéar iascaigh faoi Chaibidil I, Caibidil II, Caibidil III, Caibidil IV agus Caibidil VII de Theideal V, seachas Airteagal 67.

3. Leithdháilfear EUR 580 000 000 de na hacmhainní buiséadacha dá dtagraítear i mír (1) ar bhearta rialaithe agus forfheidhmiúcháin dá dtagraítear in Airteagal 76.

4. Leithdháilfear EUR 520 000 000 de na hacmhainní buiséadacha dá dtagraítear i mír (1) ar bhearta maidir le sonraí a bhailiú, dá dtagraítear in Airteagal 77.

5. Leithdháilfear EUR 192 500 000 de na hacmhainní buiséadacha dá dtagraítear i mír 1 ar chúiteamh na réigiún is forimeallaí faoi Chaibidil V de Theideal V, agus ní shárófar na suimeanna seo a leanas in aghaidh na bliana:

(a) EUR 6 450 000 i gcomhair na nAsór agus Mhaidéara;

(b) EUR 8 700 000 i gcomhair na nOileán Canárach;

(c) EUR 12 350 000 do réigiúin fhorimeallacha na Fraince a chumhdaítear dá dtagraítear in Airteagal 349 CFAE.

6. Leithdháilfear EUR 44 976 000 de na hacmhainní buiséadacha dá dtagraítear i mír 1 ar bhearta maidir le sonraí a bhailiú dá dtagraítear in Airteagal 67.

7. Leithdháilfear uasmhéid EUR 71 055 600 de na hacmhainní buiséadacha dá dtagraítear i mír 1 ar na bearta maidir le BMC dá dtagraítear i gCaibidil VIII de Theideal V.

8. Beidh an fhéidearthacht ag na Ballstáit acmhainní a úsáid atá ar fáil i mír 15(3) agus i mír 15(4) go hidirmhalartach.

Airteagal 14

Acmhainní buiséadacha faoi bhainistíocht dhíreach

1. Is é EUR 647 275 400 i bpraghsanna reatha na hacmhainní a bheidh ar fáil le haghaidh oibleagáidí ó CEMI don tréimhse 2014-2020 do bhearta faoi bhainistíocht dhíreach mar a shonraítear i gCaibidil I agus i gCaibidil II de Theideal VI.

2. Chun críocha Chaibidil I agus Chaibidil II de Theideal VI, leagtar amach in Iarscríbhinn III imdháileadh táscach na gcistí i measc na gcuspóirí a leagtar amach in Airteagal 82 agus in Airteagal 85.

3. Féadfaidh an Coimisiún imeacht ó na céatadáin tháscacha dá dtagraítear i mír 2 ach ní fhéadfaidh sé dul os cionn 5 % de luach an imchlúdaigh airgeadais i ngach cás.

4. Cumhachtófar an Coimisiún chun gníomhartha tarmligthe a ghlacadh i gcomhréir le hAirteagal 126, lena ndéantar coigeartú ar na céatadáin a leagtar síos in Iarscríbhinn III.

Airteagal 15

Athscrúdú meántéarma

Athscrúdóidh an Coimisiún cur chun feidhme Chaibidil I agus Chaibidil II de Theideal VI, lena n-áirítear an gá atá le coigeartú a dhéanamh ar imdháileadh táscach na gcistí mar a leagtar síos in Iarscríbhinn III é, agus déanfaidh sé tuarascáil eatramhach mheastóireachta a thíolacadh chuig Parlaimint na hEorpa agus chuig an gComhairle maidir leis na torthaí a fuarthas agus le gnéithe cainníochtúla agus cáilíochtúla CEMI, tráth nach déanaí ná an 30 Meitheamh 2017.

Airteagal 16

Dáileadh airgeadais le haghaidh na bainistíochta comhpháirtí

1. I gcás na n-acmhainní atá ar fáil le haghaidh oibleagáidí na mBallstát dá dtagraítear in Airteagal 13 (2) go (7) don tréimhse 2014 go 2020 mar a leagtar amach iad sa tábla in Iarscríbhinn II, cinnfear iad ar bhonn na gcritéar oibiachtúil seo a leanas:

(a) maidir le Teideal V, cé is moite d’Airteagal 76 agus Airteagal 77: (i) an leibhéal fostaíochta in earnáil an iascaigh agus an dobharshaothraithe mhuirí agus uisce úir, lena n-áirítear an leibhéal fostaíochta sa phróiseáil lena mbaineann, (ii) an leibhéal táirgthe in earnáil an iascaigh agus an dobharshaothraithe mhuirí agus uisce úir, lena n-áirítear an phróiseáil lena mbaineann; agus (iii) cion an chabhlaigh iascaireachta cósta ar mhionscála sa chabhlach iascaireachta trí chéile;

(b) maidir le hAirteagal 76 agus Airteagal 77: (i) raon chúraimí rialaithe an Bhallstáit lena mbaineann, agus aird á tabhairt ar mhéid an chabhlaigh iascaireachta, méid réimse na farraige atá le rialú, méid na ngabhálacha a thugtar i dtír agus luach na n-allmhairí ó thríú tíortha (ii) na hacmhainní rialaithe atá ar fáil i gcomparáid le raon chúraimí rialaithe an Bhallstáit, trína meastar na modhanna atá ar fáil agus aird á tabhairt ar líon na rialuithe a dhéantar ar muir agus líon na gcigireachtaí a dhéantar ar thabhairt i dtír gabhálacha; (iii) méid na gcúraimí bailithe sonraí a bheidh ar an mBallstát lena mbaineann, agus agus aird á tabhairt ar mhéid an chabhlaigh iascaireachta náisiúnta, méid na ngabhálacha a thugtar i dtír agus méid an táirgthe dobharshaothraithe, líon na ngníomhaíochtaí faireacháin eolaíoch ar muir agus líon na suirbhéanna a bhfuil an Ballstát rannpháirteach iontu; agus (iv) na hacmhainní bailithe sonraí atá ar fáil i gcomparáid le méid na gcúraimí bailithe sonraí a bheidh ar an mBallstát, i gcás ina neasaítear na modhanna atá ar fáil trí aird a thabhairt ar na hacmhainní daonna agus do na modhanna teicniúla is gá chun an clár náisiúnta samplála le haghaidh bailiú sonraí a chur chun feidhme;

(c) i ndáil le gach uile bheart, na leithdháiltí stairiúla cistí i gcomhréir le Rialachán (CE) Uimh. 1198/2006 ón gComhairle agus an t-ídiú stairiúil i gcomhréir le Rialachán (CE) Uimh. 861/2006 ón gComhairle.

2. Glacfaidh an Coimisiún, trí bhíthin gnímh chur chun feidhme, cinneadh ina leagfar amach miondealú bliantúil na n-acmhainní foriomlána de réir an Bhallstáit.

TEIDEAL IV

CLÁRÚ

CAIBIDIL I

Clárú le haghaidh beart arna maoiniú faoi bhainistíocht chomhpháirteach

Airteagal 17

Cláir oibríochtúla a ullmhú

1. Dréachtóidh gach Ballstát clár oibríochtúil aonair chun tosaíochtaí an Aontais le haghaidh iascaigh agus dobharshaothraithe a bheidh le cómhaoiniú ag CEMI a chur chun feidhme, lena leagtar amach in Airteagal 6 den Rialachán seo.

2. Bunóidh an Ballstát an clár oibríochtúil tar éis comhoibriú go dlúth leis na comhpháirtithe dá dtagraítear in Airteagal 5 de Rialachán (AE) Uimh. 1303/2013.

3. Maidir leis an roinn den chlár oibríochtúil dá dtagraítear in Airteagal 20(1)(n), glacfaidh an Coimisiún trí ghníomhartha cur chun feidhme tosaíochtaí iarbhír an Aontais maidir le beartas forfheidhmithe agus rialaithe faoin 31 Bealtaine 2014. Glacfar na gníomhartha cur chun feidhme sin i gcomhréir leis an nós imeachta comhairleach dá dtagraítear in Airteagal 127(2).

Airteagal 18

Inneachar an chláir oibríochtúil

1. Sa bhreis ar na heilimintí dá dtagraítear in Airteagal 27 de Rialachán (AE) Uimh. 1303/2013 áireofar sa chlár oibríochtúil na nithe seo leanas:

(a) anailís ar an gcás i dtéarmaí láidreachtaí, laigí, deiseanna agus bagairtí agus sainaithint na riachtanas a gcaithfear aghaidh a thabhairt orthu sa limistéar geografach atá cumhdaithe faoin gclár, lena n-áirítear imchuacha farraigí, i gcás inarb ábhartha; Déanfar an anailís a struchtúrú thart ar thosaíochtaí ábhartha an Aontais mar a leagtar síos in Airteagal 6 iad agus, i gcás inarb infheidhme, beidh sí i gcomhréir leis an bPlean Straitéiseach Náisiúnta Ilbhliantúil maidir le Dobharshaothrú, dá dtagraítear in Airteagal 34 de Rialachan (AE) 1380/2013 agus an dul chun cinn chun dea-riocht comhshaoil a bhaint amach trí straitéis mhuirí, dá dtagraítear in Airteagal 5 de Threoir 2008/56/CE a fhorbairt agus a chur chun feidhme. Measúnófar sainriachtanais maidir le poist, an comhshaol, maolú ar an athrú aeráide agus oiriúnú dó, agus nuálaíocht a chur chun cinn i ndáil le tosaíochtaí an Aontais, d’fhonn na freagairtí is ábhartha a aithint ar leibhéal gach tosaíochta a bhaineann leis an réimse sin;

(b) tuairisc ar an straitéis de réir bhrí Airteagal 27 de Rialachán (AE) Uimh. 1303/2013, lena léireofar na nithe seo a leanas: (i) go leagtar amach spriocanna iomchuí do gach ceann de thosaíochtaí an Aontais a áirítear sa chlár, ar bhonn na gcomhtháscairí ar thorthaí dá dtagraítear in Airteagal 109 den Rialachán seo; (ii) go leanann roghnú na mbeart ábhartha go loighciúil as gach ceann de thosaíochtaí an Aontais a roghnaíodh sa chlár agus na conclúidí ón measúnú ex-ante agus an anailís dá dtagraítear i bpointe (a) den mhír seo á gcur san áireamh. Maidir leis na bearta chun gníomhaíochtaí iascaireachta a scor go buan faoi Airteagal 34 den Rialachán seo, áireofar sa tuairisc sin na spriocanna agus na bearta a bheidh le glacadh chun an acmhainn iascaireachta a laghdú i gcomhréir le hAirteagal 22 de Rialachán (AE) Uimh. 1380/2013. Cuirfear san áireamh chomh maith tuairisc ar an modh le haghaidh ríomh an chúitimh atá le deonú faoi Airteagal 33 agus Airteagal 34 den Rialachán seo; (iii) go bhfuil leithdháileadh na n-acmhainní airgeadais do thosaíochtaí an Aontais a áirítear sa chlár inchosanta agus leordhóthanach chun na spriocanna atá socraithe a bhaint amach;

(c) i gcás inarb iomchuí, riachtanais shonracha limistéir Natura 2000, mar a bunaíodh le Treoir 92/43/CEE ón gComhairle (25), agus rannchuidiú an chláir le líonra comhtháite de cheantair stoic athshlánaithe éisc a bhunú amhail dá bhforáiltear in Airteagal 8 de Rialachán (AE) Uimh. 1380/2013;

(d) an measúnú ar na coinníollachtaí sonracha ex ante chun críocha Airteagal 9 agus Iarscríbhinn IV den Rialachán seo agus, nuair a éilítear é, na gníomhaíochtaí dá dtagraítear in Airteagal 19(2) de Rialachán (AE) Uimh. 1303/2013;

(e) tuairisc ar an gcreat feidhmíochta de réir bhrí Airteagal 22 agus Iarscríbhinn II a ghabhann le Rialachán (AE) Uimh. 1303/2013;

(f) liosta de na bearta a roghnaíodh agus iad á n-eagrú de réir thosaíochtaí an Aontais;

(g) liosta de na critéir a chuirtear i bhfeidhm chun na limistéir iascaigh agus dobharshaothraithe a roghnú faoi Chaibidil III de Theideal V;

(h) liosta de na critéir roghnúcháin maidir le straitéisí forbartha áitiúla faoi stiúir an phobail faoi Chaibidil III de Theideal V;

(i) i mBallstáit ina bhféadfar a mheas go bhfuil os cionn 1 000 soitheach ina soithí iascaireachta cósta ar mhionscála, plean gníomhaíochta le haghaidh forbartha, iomaíochais agus inbhuanaitheachta don iascaireacht chósta ar mhionscála;

(j) na ceanglais meastóireachta agus an plean meastóireachta dá dtagraítear in Airteagal 56 de Rialachán (AE) Uimh. 1303/2013 agus na gníomhaíochtaí atá le déanamh chun aghaidh a thabhairt ar na riachtanais a sainaithníodh;

(k) plean maoinithe atá le ceapadh agus Airteagal 20 de Rialachán (AE) Uimh. á chur san áireamh 1303/2013 agus, i gcomhréir le gníomh chur chun feidhme an Choimisiúin dá dtagraítear in Airteagal 16(2) den Rialachán seo, ina gcuimsítear iad seo a leanas: (i) tábla ina leagtar amach ranníocaíocht iomlán CEMI atá beartaithe do gach bliain; (ii) tábla ina leagtar amach na hacmhainní de chuid CEMI is infheidhme agus ráta cómhaoinithe CEMI maidir leis na cuspóirí a shainítear faoi thosaíochtaí an Aontais a leagtar amach in Airteagal 6 den Rialachán seo agus an cúnamh teicniúil; de mhaolú ar an riail ghinearálta a leagtar síos in Airteagal 94(2) den Rialachán seo, léireofar ar leithligh sa tábla sin, i gcás inarb infheidhme, acmhainní agus rátaí cómhaoinithe CEMI a bhfuil feidhm acu maidir leis an tacaíocht dá dtagraítear in Airteagal 33, Airteagal 34, Airteagal 41(2) in Airteagal 67 agus in Airteagal 70, in Airteagal 76(2) pointí (a) go (d) agus (f) go (l), in pointe (e) d’airteagal 76 (2) agus in Airteagal 77 den Rialachán seo.

(l) faisnéis faoin gcomhlántacht agus faoin gcomhordú le Cistí CSE agus ionstraimí ábhartha eile cistiúcháin náisiúnta agus Aontais;

(m) socruithe chun cláir oibriochtúil a chur chun feidhme, lena n-áirítear: (i) na húdaráis dá dtagraítear in Airteagal 123 de Rialachán(AE) Uimh. 1303/2013 a shainaithint agus, le haghaidh faisnéise, tuairisc achomair ar an gcóras bainistíochta agus rialúcháin; (ii) tuairisc shoiléir ar ról GÁGIanna, ról an údaráis bhainistíochta nó an chomhlachta ainmnithe faoi seach i ndáil leis na cúraimí cur chun feidhme ar fad a bhaineann leis an straitéis forbartha áitiúil faoi stiúir an phobail; (iii) tuairisc ar na nósanna imeachta faireacháin agus meastóireachta, mar aon le comhdhéanamh ginearálta an Choiste Faireacháin; (iv) na forálacha chun a áirithiú go bpoiblítear an clár i gcomhréir le hAirteagal 119 den Rialachán seo;

(n) liosta na gcomhpháirtithe dá dtagraítear in Airteagal 5 de Rialachán (AE) Uimh. 1303/2013 agus torthaí an chomhairliúcháin leis na comhpháirtithe;

(o) le haghaidh an chuspóra maidir le comhlíonadh méadaithe trí bhíthin rialaithe dá dtagraítear faoi Airteagal 6(3) (b) agus i gcomhréir le hAirteagal 17(3): (i) liosta comhlachtaí a chuireann an córas rialaithe, cigireachta agus forfheidhmithe chun feidhme agus tuairisc ghairid ar a n-acmhainní daonna agus airgeadais atá ar fáil do rialú, do chigireacht agus d’fhorfheidhmiú iascaigh, ar a bpríomhthrealamh atá ar fáil do rialú, do chigireacht agus d’fhorfheidhmiú iascaigh, go háirithe líon na soithí, na n-aerárthaí agus na héileacaptar; (ii) cuspóirí foriomlána na mbeart rialaithe a bheidh le cur chun feidhme trí bhíthin úsáid a bhaint as comhtháscairí atá le leagan síos i gcomhréir le hAirteagal 109; (iii) cuspóirí sonracha atá le baint amach i gcomhréir le tosaíochtaí an Aontais a leagtar amach in Airteagal 6 agus mionsonrú de réir catagóire do ré iomlán na tréimhse clárúcháin;

(p) Le haghaidh an chuspóra maidir le sonraí a bhailiú i dtaca le bainistíocht inbhuanaithe iascaigh dá dtagraítear faoi phointe (a) d’Airteagal 6(3) agus i gcomhréir le clár ilbhliantúil an Aontais dá dtagraítear in Airteagal 3 de Rialachán (CE) Uimhir 199/2008 ón gComhairle: (i) tuairisc ar ghníomhaíochtaí bailithe sonraí, i gcomhréir le hAirteagal 25(1) de Rialachán (AE) Uimh. 1303/2013; (ii) tuairisc ar mhodhanna stórála sonraí, ar bhainistíocht sonraí agus ar úsáid sonraí; (iii) tuairisc ar an gcumas chun bainistíocht fhónta airgeadais agus riaracháin a bhaint amach maidir leis na sonraí a bailíodh;

Déanfar an roinn den chlár oibríochtúil dá dtagraitear i bpointe (p) a fhorlíonadh i gcomhréir le hAirteagal 21 den Rialachán seo

2. Áireofar sa chlár oibríochtúil na modhanna chun costais shimplithe, dá dtagraítear i bpointe (b), (c) agus (d) d’Airteagal 67(1) de Rialachán (AE) Uimh. 1303/2013, costais bhreise nó ioncam ligthe thar ceal a ríomh i gcomhréir le hAirteagal 96 den Rialachán seo, nó an modh chun cúiteamh a ríomh de réir na gcritéar ábhartha atá sainaitheanta do gach ceann de na gníomhaíochtaí a úsáidtear faoi Airteagal 40(1), in Airteagal 54, in Airteagal 55, i bpointe (f) d’Airteagal 56(1) agus in Airteagal 67 den Rialachán seo. I gcás inarb ábhartha, ba cheart faisnéis maidir le réamhíocaíochtaí do GÁGIanna faoi Airteagal 62 den Rialachán seo a chur san áireamh freisin.

3. Déanfaidh an Coimisiún gníomhartha cur chun feidhme a ghlacadh lena leagfar síos rialacha maidir le cur i láthair na ngnéithe a ndéantar tuairisc orthu i mír 1 agus i mír 2 den Airteagal seo. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 127(3).

Airteagal 19

An clár oibríochtúil a fhormheas

1. Faoi réir Airteagal 29 de Rialachán (AE) Uimh.1303/2013, déanfaidh an Coimisiún an clár oibríochtúil a fhormheas trí bhíthin gnímh chur chun feidhme.

2. Chun na gnomhartha cur chun feidhme dá dtagraítear i mír 1 den Airteagal seo a ghlacadh, scrúdóidh an Coimisiún an dóchúlacht go mbeidh na bearta dá dtagraítear in Airteagal 18(1)(b)(ii) in ann an ró-acmhainn atá aitheanta a bhaint go héifeachtach.

Airteagal 20

An clár oibríochtúil a leasú

1. Déanfaidh an Coimisiún an leasú ar chlár oibríochtúil a fhormheas trí bhíthin gníomhartha cur chun feidhme.

2. D’fhonn oiriúnú do riachtanais an rialaithe de réir mar a thagann siad i gcrích, féadfaidh an Coimisiún cinneadh a ghlacadh gach dhá bhliain, trí bhíthin gnímh chur chun feidhme, lena mionsonraítear aon athrú i dtosaíochtaí an Aontais maidir leis an mbeartas forfheidhmithe agus rialaithe a luaitear in Airteagal 17(3) agus na hoibríochtaí comhfhreagracha incháilithe a bheidh le cur in ord tosaíochta. Déanfar na gníomhartha cur chun feidhme dá dtagraítear i mír 1 a ghlacadh i gcomhréir leis an nós imeachta scrúdúcháin dá dtagraítear in Airteagal 127(2).

3. Féadfaidh na Ballstáit leasú a chur isteach ar a gclár oibríochtúil, agus na tosaíochtaí nua atá leagtha síos sa chinneadh ón gCoimisiúin dá dtagraítear sa chéad fhomhír de mhír 2 den Airteagal seo á gcur san áireamh i gcomhréir le prionsabal na comhréireachta, bainfear leasuithe ar an gclár oibríochtúil faoi réir an nóis imeachta simplithe arna ghlacadh i gcomhréir le hAirteagal 22(2).

Airteagal 21

Pleananna oibre chun sonraí a bhailiú

1. Chun Airteagal 18(1)(o) den Rialachán seo a chur i bhfeidhm, cuirfidh Ballstáit faoi bhráid an Choimisiúin pleananna oibre trí bhíthin modhanna leictreonacha chun sonraí a bhailiú i gcomhréir le hAirteagal 4(4) de Rialachán (CE) Uimh. 199/2008 roimh an 31 Deireadh Fómhair gach bliain, mura bhfuil plean ann atá fós infheidhmithe agus i gcás mar sin tabharfaidh siad fógra don gCoimisiún faoi. Beidh inneachar na bpleananna sin i gcomhréir le hAirteagal 4(2) den Rialachán sin.

2. Formheasfaidh an Coimisiún, trí bhíthin gnímh chur chun feidhme, na pleananna oibre dá dtagraítear i mír 1 faoin 31 Nollaig.

Airteagal 22

Rialacha maidir le nósanna imeachta agus le tráthchláir

1. Féadfaidh an Coimisiún, trí bhíthin gníomhartha cur chun feidhme, rialacha a ghlacadh maidir le nósanna imeachta, formáid agus tráthchláir don mhéid seo a leanas:

(a) formheas na gclár oibríochtúil;

(b) cur isteach agus formheas moltaí do leasuithe ar chláir oibríochtúla, lena n-áirítear a dteacht i bhfeidhm agus a mhinicí agus a chuirtear isteach iad le linn na tréimhse clárúcháin;

(c) cur isteach agus formheas moltaí maidir le leasuithe dá dtagraítear i mír 2 d’Airteagal 20(3);

(d) cur isteach na bpleananna oibre maidir le bailiú sonraí.

Déanfar na gníomhartha cur chun feidhme dá dtagraítear i mír 1 a ghlacadh i gcomhréir leis an nós imeachta scrúdúcháin dá dtagraítear in Airteagal 127(3).

2. Simpleofar na nósanna imeachta, an fhormáid agus na tráthchláir i gcás leasuithe ar chláir oibríochtúla lena mbaineann an méid seo a leanas:

(a) aistriú cistí idir tosaíochtaí an Aontais, ar cistí iad nach dtéann thar 10 % den mhéid a leithdháiltear do thosaíocht an Aontais;

(b) tabhairt isteach nó aistarraingt príomhbheart nó cineálacha oibríochtaí ábhartha agus an fhaisnéis agus na táscairí lena mbaineann;

(c) athruithe ar thuairisc na mbeart, lena n-áirítear athruithe ar choinníollacha incháilitheachta;

(d) leasuithe dá dtagraítear in Airteagal 20(3) mar aon le leasuithe breise ar an gclár maidir leis an roinn den chlár oibríochtúil dá dtagraítear i bpointe (n) d’Airteagal 18(1).

3. Ní bheidh feidhm ag mír 2 maidir leis na bearta dá dtagraítear in Airteagal 33, in Airteagal 34 agus in Airteagal 41(2).

CAIBIDIL II

Clárú le haghaidh beart a ndéanfar maoiniú orthu faoi bhainistíocht dhíreach

Airteagal 23

Clár oibre bliantúil

1. Chun críche Caibidil I agus Caibidil II de Theideal VI agus Airteagal 92a chur chun feidhme, glacfaidh an Coimisiún, trí bhíthin gníomhartha cur chun feidhme, cláir oibre bhliantúla i gcomhréir le cuspóirí a leagtar amach sna Caibidlí sin. Maidir le Caibidil I agus Caibidil II de Theideal VI, déanfar na gníomhartha cur chun feidhme sin a ghlacadh, i gcomhréir leis an nós imeachta scrúdúcháin dá dtagraítear in Airteagal 127(3).

2. Beidh na nithe seo a leanas san áireamh sa chlár oibre bliantúil:

(a) tuairisc ar na gníomhaíochtaí atá le maoiniú agus na cuspóirí a shaothrófar do gach gníomhaíocht a bheidh i gcomhréir leis na cuspóirí faoi a leagtar síos in Airteagal 82 agus in Airteagal 85. Cuimseofar ann freisin léiriú ar an méid arna leithdháileadh ar gach gníomhaíocht, tráthchlár táscach um chur chun feidhme, chomh maith le faisnéis maidir lena gcur chun feidhme;

(b) maidir le deontais agus bearta a bhaineann leo, na critéir mheastóireachta bunriachtanacha a leagfar síos i gcaoi go mbainfear amach ar an mbealach is fearr na cuspóirí a shaothraítear leis an gClár oibríochtúil, agus an ráta uasta cómhaoinithe.

TEIDEAL V

TEIDEAL V BEARTA ARNA MAOINIÚ FAOI BHAINISTÍOCHT CHOMHPHÁIRTEACH

CAIBIDIL I

Forbairt inbhuanaithe an iascaigh

Airteagal 24

Sainchuspóirí

Rannchuideoidh tacaíocht airgeadais faoin gCaibidil seo le baint amach na gcuspóirí sonracha faoi thosaíocht an Aontais a leagtar amach in Airteagal 6(1).

Airteagal 25

Coinníollacha ginearálta

1. Ní aistreoidh úinéir soithigh iascaireachta a bhfuil tacaíocht faighte aige faoin gCaibidil seo an soitheach sin lasmuigh den Aontas le linn na cúig bliana ar a laghad tar éis dháta íocaíochta iarbhír na tacaíochta sin leis an tairbhí. I gcás ina n-aistreofaí soitheach taobh istigh den tréimhse sin, déanfaidh an Ballstát na suimeanna a íocadh go míchuí i leith na hoibríochta a aisghabháil de réir na tréimhse nach bhfuil na ceanglais comhlíonta ina leith.

2. Níl costais oibriúcháin incháilithe mura bhforáiltear a mhalairt go sainráite sa Chaibidil seo.

3. Ní sháróidh an ranníocaíocht airgeadais iomlán ó CEMI do na bearta dá dtagraítear in Airteagal 33agus Airteagal 34 agus athsholáthar nó nuachóiriú na bpríomhinneall ná na n-inneall coimhdeach dá dtagraítear in Airteagal 41 an tairseach is airde den dá thairseach seo a leanas:

(a) EUR 6 000 000; nó

(b) 15 % de thacaíocht airgeadais an Aontais a leithdháileann an Ballstát do na tosaíochtaí de chuid an Aontais a leagtar amach in Airteagal 6(1), (2) agus (5).

4. Ní rachaidh an ranníocaíocht iomlán airgeadais ó CEMI maidir leis na bearta dá dtagraítear in Airteagal 29(4) thar 5 % de thacaíocht airgeadais an Aontais a leithdháiltear ar gach Ballstát.

5. Déanfar an tacaíocht d’úinéirí soithí a fhaigheann siad faoi Airteagal 33 a asbhaint ó na préimheanna a dheonaítear d’úinéirí faoi Airteagal 34 don soitheach céanna.

Airteagal 26

Nuálaíocht

1. D’fhonn nuálaíocht san iascach a spreagadh, féadfaidh CEMI tacú le tionscadail ina ndírítear ar tháirgí iascaigh nua nó ar tháirgí agus trealamh atá feabhsaithe go mór, próisis nua nó próisis fheabhsaithe agus teicnící nua nó feabhsaithe, agus córais bhainistíochta agus eagrúcháin nua nó fheabhsaithe a fhorbairt nó a thabhairt isteach, lena n-áirítear ar leibhéal na próiseála agus na margaíochta.

2. Déanfar oibríochtaí a ndéanfar maoiniú orthu faoin Airteagal seo i gcomhar le comhlacht eolaíoch nó teicniúil atá aitheanta ag an mBallstát nó ag an Aontas. Déanfaidh an comhlacht eolaíoch nó teicniúil sin torthaí oibríochtaí den sórt sin a bhailíochtú.

3. Beidh torthaí na n-oibríochtaí a ndéanfar maoiniú orthu faoin Airteagal seo faoi réir poiblíochta leordhóthanaí ag an mBallstát i gcomhréir le hAirteagal 119.

Airteagal 27

Seirbhísí comhairliúcháin

1. D’fhonn feabhas a chur ar fheidhmíocht fhoriomlán agus ar iomaíochas na n-oibreoirí agus chun iascach inbhuanaithe a chur chun cinn, féadfaidh CEMI tacú leis an méid seo a leanas:

(a) staidéir indéantachta agus seirbhísí comhairliúcháin ina ndéantar measúnú ar inmharthanacht tionscadal a d’fhéadfadh a bheith incháilithe do thacaíocht faoin gCaibidil seo;

(b) comhairle ghairmiúil a sholáthar faoin inbhuanaitheacht chomhshaoil ina ndírítear ar dhrochthionchar na ngníomhaíochtaí iascaireachta ar éiceachórais mhara, talún agus fionnuisce a laghdú agus, i gcás inarb indéanta, deireadh a chur leo;

(c) comhairle ghairmiúil a sholáthar faoi straitéisí gnó agus margaíochta.

2. Soláthróidh comhlachtaí eolaíocha, acadúla, gairmiúla nó teicniúla nó eintitis a sholáthraíonn comhairle eacnamaíoch a bhfuil na hinniúlachtaí riachtanacha acu na staidéir indéantachta, na seirbhísí comhairliúcháin agus an chomhairle dá dtagraítear i mír 1.

3. Deonófar an tacaíocht dá dtagraítear i mír 1 d’oibreoirí agus d’eagraíochtaí iascairí, lena n-áirítear eagraíochtaí tairgeoirí nó comhlachtaí a rialaítear leis an dlí poiblí.

4. I gcás nach mbeidh an tacaíocht dá dtagraítear i mír 1 níos mó ná EUR 4 000, féadfar an tairbhí a roghnú trí bhíthin nós imeachta brostaithe.

Airteagal 28

Comhpháirtíochtaí idir eolaithe agus iascairí

1. D’fhonn an t-aistriú eolais idir eolaithe agus iascairí a chothú, féadfaidh CEMI tacú leis an méid seo a leanas:

(a) líonraí, comhaontuithe comhpháirtíochta nó comhpháirtíochtaí a chruthú idir comhlacht eolaíoch neamhspleách amháin, nó níos mó, agus iascairí nó eagraíocht iascairí amháin nó níos mó, ina bhféadfaidh comhlachtaí teicniúla a bheith rannpháirteach.

(b) na gníomhaíochtaí a dhéantar faoi chuimsiú na líonraí, na gcomhaontuithe comhpháirtíochta, nó faoi chuimsiú na gcomhpháirtíochtaí dá dtagraítear i bpointe (a).

2. Féadfaidh na gníomhaíochtaí dá dtagraítear i bpointe (b) de mhír 1 gníomhaíochtaí bailithe sonraí agus gníomhaíochtaí bainistíochta, staidéir, treoirthionscadail, scaipeadh eolais agus torthaí taighde, seimineáir agus dea-chleachtais a chumhdach.

3. Féadfar an tacaíocht dá dtagraítear i mír 1 a dheonú do na comhlachtaí sin a rialaítear leis an dlí poiblí, d’iascairí, d’eagraíochtaí iascairí, do GÁGIanna agus d’eagraíochtaí neamhrialtasacha.

Airteagal 29

Caipiteal daonna agus an t-idirphlé sóisialta a chur chun cinn

1. D’fhonn caipiteal daonna, cruthú post agus idirphlé sóisialta a chur chun cinn, féadfaidh CEMI tacú leis an méid seo a leanas:

(a) oiliúint ghairmiúil, foghlaim ar feadh an tsaoil, tionscadail chomhpháirtíochta, eolas de chineál eacnamaíoch, teicniúil, rialála nó eolaíoch agus cleachtais nuálacha a scaipeadh agus scileanna nua gairmiúla a shealbhú go háirithe na cinn sin a bhaineann le bainistíocht inbhuanaithe in éiceachórais na mara, le sláinteachas, le sláinte, le sábháilteacht, le gníomhaíochtaí san earnáil mhuirí, le nuálaíocht agus le fiontraíocht;

(b) líonrú agus malartú taithí agus dea-chleachtais idir geallsealbhóirí, lena n-áirítear i measc eagraíochtaí a chuireann comhdheiseanna idir fir agus mná chun cinn, agus ról na mban sna pobail iascaireachta a chur chun cinn agus grúpaí faoi ghann-ionadaíocht a mbíonn iascaireacht chósta ar mhionscála nó iascaireacht de chois ar siúl acu a chur chun cinn;

(c) an t-idirphlé sóisialta a chur chun cinn ar leibhéal an Aontais, ar an leibhéal náisiúnta, réigiúnach nó áitiúil ina mbíonn iascairí, páirtithe sóisialta agus geallsealbhóirí eile rannpháirteach.

2. Deonófar an tacaíocht dá dtagraítear i mír 1 freisin do chéilí na n-iascairí féinfhostaithe nó, nuair a aithnítear iad agus a mhéid a aithnítear faoin dlí náisiúnta iad, do pháirtithe saoil na n-iascairí féinfhostaithe, nach fostaithe nó comhpháirtithe gnó iad, i gcás ina nglacann siad páirt i ngníomhaíochtaí an iascaire fhéinfhostaithe nó i gcás ina gcomhlíonann siad cúraimí coimhdeacha de ghnáth, faoi na coinníollacha atá leagtha síos leis an dlí náisiúnta, mar atá leagtha síos in Airteagal 2 (b) de Threoir 2010/41/AE ó Pharlaimint na hEorpa agus ón gComhairle (26).

3. Féadfar an tacaíocht dá dtagraítear i bpointe (a) de mhír 1 a dheonú, ar feadh uastréimhse dhá bhliain, chun daoine faoi 30 bliain d’aois a oiliúint, ar daoine iad a aithníonn an Ballstát lena mbaineann a bheith dífhostaithe (“daoine faoi oiliúint”). Beidh tacaíocht den sórt sin teoranta d’oiliúint ar bord soithigh iascaireachta cósta ar mhionscála a bhfuil iascaire gair